Esti Lizaso | 31 eskutik | Page 2\nArtxiboa egileka: Esti Lizaso\n2014/02/09 · 7:00\nSoftware-itzulpenak eta Gozilla. Size does matter.\nUnibertsitatean izan nuen irakasle batek askotan esaten zigun oso garrantzitsua zela bizitzako alor guztietan berak “faktore exotiko” deitzen zion zerako zera hori gehitzea. Ezinbestekoa omen zen atzerrira edo, zehatzagoak izateko, herrialde “bitxietara” (Portugalek ez du Japoniak adina “janzten”) bidaiatzea, eta hango jendea, janaria, hizkuntza, literatura, musika, zinema… ezagutzea; baina, ezagutzea baino gehiago, ezagutzen zenituela erakustea eta zoraaaagarriak zirela esatea omen zen garrantzitsua.\nOzpinkeria gorabehera, arrazoirik ez zitzaion falta: exotismoa beti egon da modan. Eta agian horrexegatik iruditu izan zait euskaldunok beti erakutsi dugula halako harrotasun punttu bat gure hizkuntzaren arroztasunaz hitz egitean. Itzultzaileen arteko elkarrizketetan ere askotan entzuten dira euskarara egindako itzulpenetan esaldiari buelta eman behar izaten diogula, emaitza luzeagoa izaten dela, preposizio eta artikulurik ez duenez hitz gutxiago izaten dituela eta halakoak (batez ere orri, hitz edo karaktere kopuruaren arabera kobratzen dugunok izaten ditugu horrelakoak hizpide).\nKontuak kontu, sorburu-hizkuntzarekiko urruntasun hori, kasurako, euskarak ingelesaren alboan duen “faktore exotiko” hori, xarma guztiz galdu eta buruhauste bilakatzen zaigu maiz softwarea itzultzerakoan.\nSoftware-itzulpenetan lan egiteko erak oso desberdinak izaten dira produktuaren edo jatorrizko bezeroen arabera (lan-fluxuaren ezaugarriak, bezeroaren eskakizunak, baliabideak, prozesuak…). Gaurkoan, ordea, eragozpen askoz ere praktikoago batez aritu nahi dut; hain zuzen ere, softwarea erakutsiko duen pantailak ezartzen digun uztarriaz, hazbete eta pixelen tiraniaz.\nIngeniari informatikoak arduratu ohi dira softwarea itzultzeko prestatzeaz. Hala, haien egitekoetako bat izaten da itzuli beharreko botoi, mezu, ohar edo testu bakoitzean (teknikoki “kate” esaten diogu itzuli beharreko “lerro” bakoitzari) karaktere-mugak ezartzea, idazten duguna pantailan osorik agertuko dela ziurtatzeko.\nArgiago ikusteko, adibideetara joko dut. Demagun telefono bat dela eskuartean duguna, eta kontaktuen ataleko menu hau itzuli behar dugula:\nZorionez (itzultzaileontzat, behinik behin), gaur egun telefonoen pantailak geroz eta handiagoak dira. Hortaz, luzera-arazorik izango ez bagenu, menuak euskarara itzuli ondoren horrelako zerbait esango luke:\nTestua osorik sartzen ez denean, ordea, laburdurak erabiltzeko eskatzen dute batzuek, eta horrelako menuak ikusi izan ditugu:\nBaina, telefonoak adimendunak izan ala ez, bi pezeta baino gehiago balio izaten dituzte, eta ordaindutakoa ordaindu eta gero, ez da gehiegi eskertzen telefonoa bera izatea gure adimenarekin horrela jolasten hasten dena. Horregatik, lokalizazio-gidalerroetan kate bakoitzeko laburdura bakarra erabiltzea eta gure eguneroko mezuetan erabiltzen ditugun laburduretara (“2dali, etab.) ez jotzea eskatzen da. Horrela geratuko litzateke, beraz, menua konpondu eta gero:\nKonponketa horrekin nahikoa ez eta, batzuetan, zailxeago jartzen dizkigute gauzak: mugatzat pantaila edo eremu jakin horrek izan dezakeen gehienezko tamaina hartu beharrean, jatorrizko testuaren karaktere kopurura hurbiltzea eskatzen digute. Arrazoia, horretarako ere, praktikoa izan ohi da: softwarea ingelesez idatzita egoten da jatorrian eta produktuak amaieran izango duen itxura egiaztatuta izan ohi dute itzultzen hasterako. Horregatik, badakite jatorrizko karaktere kopurua erabiliz gero testua osorik sartuko dela pantailan, eta, horrenbestez, diru eta denbora asko aurrezten dute merkaturatu aurretik produktuak hizkuntza bakoitzean zer itxura izango duen egiaztatu beharrik gabe. Ondorioz, itzultzaileek are gehiago moldatu behar izaten dute itzulpena honelako emaitzaren batera iritsi arte:\nProzesu horren guztiaren berririk izan gabe telefonoa eskuetan hartuz gero, euskarazko bertsioak jatorrizkoaren aldean zerbait galdu dela pentsa daiteke, “SMS” eta “IM” bezalako akronimoak horren ulergarriak ez direla ere bai, edo “idatzi” bakarrik erabiltzeak anbiguotasun handiak sortzen dituela… Eta bai, halaxe da, baina askotan moldaketok inposatuak izaten dira, eta dauzkagun baliabideak ahal bezain ongi erabiltzea beste erremediorik ez dugu izaten.\nErronka horiei aurre egitea da software-itzulpena zirraragarri egiten duen gauzetako bat, estilo-gida, terminologia eta esaldi-egitura hermetiko horien gainetik akrobazia sintaktikoak eginez emaitza onargarri batera iristeko bidea aurkitzea, alegia.\n“Gogoeta-tren” honetan gustura etorri bazarete, hurrengo batean bigarren mailan jolastera gonbidatuko zaituztet. Ez kezkatu, hitz bat bakarrik gehituko dugu. Buelta pare bat eman nahi dizkionarentzat, hona hemen pista:\nEsti Lizaso atalean\nJ.I. Hualde(e)k Cabrera Infanteren igelaren karrazkak bidalketan\nMartin Rezola(e)k Cabrera Infanteren igelaren karrazkak bidalketan\nAldékoa(e)k Aldea eta xehetasunak bidalketan\nfvpzauni(e)k Aldea eta xehetasunak bidalketan\nIñaki Segurola(e)k Aldea eta xehetasunak bidalketan\n-dun -tik aurrera -tze aldera aberastasuna abian abizenak abizenen grafia abusua adibide egokiak adiera ezezagunak adierak adierazi adierazkortasuna adiskide aizunak aditzak aditz trinkoak arrisku arriskubide EIMA erregistroa erregistroak esapideak estandarra ETB euskaldun euskalkiak euskara batua fideltasuna garbizaleak generoa hizketa-komunitatea hiztegi elebidunak ideologia itzulpengintza Joan Beriain kalkoak komunikazio-egoera lexikoa literatura unibertsala normalizazioa sintaxi-arazoak terminologia testuingurua ulergarritasuna zehaztasuna


Milimetro - Wikipedia, entziklopedia askea.\nMilimetroa metro baten milaren bat da. Hau da, milimetro bat 10-3 metro dira.\n1983tik aurrera, metroaren definizioa honakoa da: "argiak hutsean bidaiatzen duen distantziaren luzera segundu baten 1/299.792.458ean." Milimetro bat, beraz, metro baten 1/1000 izanda, argiak segundu baten 1/299.792.458.000ean bidaiatzen duen distantziaren da.\n↑ 17th General Conference on Weights and Measures (1983), Resolution 1.. International Bureau of Weights and Measures.


Soka tira - Eke.org\nEstás aquí: El portal de la cultura vasca » Cultura vasca » Euskal kirolak » Indar jokoak » Soka tira\nAspaldiko denboretan, munduan zehar, pilota bezala, soka baliatu dute, jendek elgar desafiatzeko. Luzaz pentsu izan dugu, joko hori euskalduna zela. Bainan Egiptio-ko tenplo batean aurkitu dute margo bat, hiru gizonetako bi talde ari dira tiraka, soka bati loturik. Duela 8 mende, urruneko Xinan berean ba zuzten soka joko batzu. Ipar Europan ere, ainhitz herrialdetan, sokaren medio, beren indarra izartzen zuten.\nSokari esker, auzo herriek, edo herrialdek, leinuek edo taldek, bere nagusitasuna erakusten eta probatzen ahal zuten. Hor ere, pentsatzen ginuen, Euskualdunak zirela munduan hoberenak. Bainan, beste lurraldetan, ez ziren eskuak sakolan egonak!\nDuela bakarrik 50 urte, berriz moldatu zituztelarik euskal jokoak, bai Donapaulen, bai herriko pesten karietarat, nola nahika tiratzen zuten soka: ontutsik, espartinekin edo laneko “brodequin” gogor batzuekin. Plantatzen ziren buruz edo ipurdiz eta tiratzen ahal zuten bezala. Frangotan, talde osoa, lerraturik, itzulipurdika erortzen zen. Kontrakoek, orduan tornu edo karga guzia herrestan tiratzen zuten. Karga guzia, zeren irabazteko, gizon pizueanak behar ziren elgarretaratu. Egun orain, agorila beroenian, kausitzen ahal dira, Donapaulen, 140kg itzuliko “puttiko” ttarro batzu.\nDuela aspaldi, Griegoek Olinpiadetan soka tiratzen zuten, beraz, Kirol Olinpiko modernoak plantatu zuztelarik, soka tira jokotik "kirol olinpico" bilakatu zen, bakarrik 5 aldiz, 1900-1920rat. Zeren nihorrek ez zuen ba molde, ba soka berekin tiratzen.\nBeraz, idurikatuko dugu 1964 urtea, Federazio internazional (TWIF) baten plantatzeko, G.Hutton Angles bat dela medio. Orduan beraz, 8 kategoria mugatu zituzten, boxeolarien artean bezala. Hala nola ba dira (8 gizonen dako): erdi-lumak (480kg), lumak (520kg), erdi-artekoak (560kg), artekoak (600kg), erdi-pisuak (680kg), pisuak (720kg), pisu osoak (720kiloz goiti). Soka tira egiten ahal da belhar edo soropila batean, bai eta gomazko tapiza baten gainean.\nBer denboran moldatu zuzten arau eta erabaki larrienak. Sokak behar ditu 100-120mm diametro eta 33m luze, erresina baliatzen ahal da eskuetan, oinetakoek ez dute izan behar puntarik edo burdin ozkarik. Hor agertzen da nola behar den lotu sokari, eta nola ere, azkenak soka bere gorputzaren itzulian kokatzen ahal dien. Artetik aipatzeko, ez da libro biluzgorri pizatzea, gramo xoil batzuen irabazteko !\nBeren partetik, epailek kasu egiten dute, lurrean finkatzen direnez, edo besoa, azpiaren gainean pausatzen dutenez…, hoien erabakiak kanpo ezartzen ahal du talde osoa.\nSokaren ongi tiratzeko, talde osoak behar du andan plantatu, gorputza gibelerat emanez, etzanik kasirik, gero manatzaileak erranen du noiz tira, noiz atxik edo laxa, eta azkenian noiz eman azken bulta, kontrarioak 2,50 metrotan aintzinerat ekarrarazteko. Hein onerat heltzeko, kirolariek behar dute aste guziz entrenatu, indarka, lasterka eta oroin buru, sokarekin bizpahiru tonako pizu bat altxatuz.\nGaur egun, soka tira, egiazko kirol proba bat da, ederra, bortitza; besta batzuetan bakarrik aritzen dira lehengo maneran, zeren karia hortan nor nahi lotzen baita "korda" buztanari.


Plastikozko maitasuna Continue Reading" />\n-Ei… Moli… bai?\n-Ez, Sara, ez… segurtasun zaindaria lentzeria sailean dabil kuxkuxean oraindik…\n-Allakuidaus, ezin dut gehiago, egun osoa kanpin-denda honen ondoan makurtuta eman dut, bizkarra txikituta daukat!\nSara tente jarri eta ostiko bat eman zion plastikozko eserleku tolesgarriari, jauzi txiki bat eman Moliren ondoraino. eta irribarre eginez eskua ipurdian jarri zion.\n-Harrapatu egingo gaituzte, ikusiko duzu! -bota zuen Molik urduri piknika egiteko prestatuta zegoen mahai ondoan zutik zirkinik mugitu gabe plataforma txiki baten gainean.\n-Eta? Non dago arazoa? Zer egingo dute gure plastikozko gorputz hauekin? Zer iraingarriagoa? -galdetu zuen Sarak -Jaitsi hortik eta diberti gaitezen apur bat!\n-Zuk dibertsioaz duzun ikuspegiak beti ekartzen dizkigu arazoak!\nGuarda txistuka entzun zuten, baina bat-batean igogailuaren ateak ixtearekin batera isiltasuna zabaldu zen saltokiko bigarren solairuan.\n-Pozik? Orain bai? -bota zuen Molik lekutik urrunduz.\nMoli bere plataformatik jaitsi eta Sararen atzetik abiatu zen emakume arropa saileraino. Han Sara gorputz osoko ispilu baten aurrean zegoen, alde batera eta bestera mugitzen zen, ispiluaren islan bere albo guztiak ikusi nahian.\n-Nire burua gorputz honetan sartu zuena zubi batetik behera botako nuke… ez al zen posible fundamentuzko titi pare bat?\n-Ez zara ba berriro kontu horrekin hasiko?\n-Ez al zaizkizu patetikoak iruditzen? Ondo begiratu… esan nahi dudana da, plastikozkoak direla eta plastikoa moldatzen ari zirela… zer axola zitzaion bular aldean plastiko gehiago ipintzea? Prest nago ipurdikoa ahaztea, ze hor ere… baina ez, titiekin konformatuko nintzateke! Nola geratuko zait arropa ondo ba?\n-Ez zait gustatzen horrela hasten zarenean..\n-Benetan? Zuk ikusi al duzu zure hanka tartea?\nMolik buruarekin ezetz.\n-Zin degizut ez zitzaizula gustatuko, hobe duzu ez begiratzea, bai.\nMolik eskua bere hanka tartera jaitsi eta bere begiak hondartzako baloien tamainara puztu ziren.\n-Sasikumeak! -egin zuen oihu.\n-Horixe bera! Orain jakingo dute plastikoan aurreztu dutena non gastatu beharko duten!!\nBitxitegi sailera joan ziren lehenengo. Han zirkonitazko materiala eta benetako diamanteak lekuz elkar trukatu zituzten. Patinete banatan igo eta gauza guztiei prezioaren etiketak kentzen hasi ziren. Horrek ataskua sortuko zuen ordain-kutxetan. Molik prezio pistola horietako bat aurkitu eta objektu garestienei prezio barregarriak jarri zizkieten. Sarak komunetako pixatoki eta kaka-ontzietan paper bolak sartu zituen, Molik bitartean komunetako ispiluetan marrazkiak egin zituen makillaje sailean hartutako ezpainetako-barra koloretsuekin.\nEguzkiaren lehen printzak leihotik sartzen hasi zirenean, Sara eta Moli abentura eta kirol sailera itzuli ziren, beren kanpin-dendaren ondora.\n-Izugarri ondo pasatu dut! -bota zuen Molik.\n-Tira, ez du bizitzan izan dugu zortea berdintzen, baina… -gehitu zuen Sarak begirada tristearekin. Sutondora gerturatu eta beste egun oso baterako hantxe makurtu zen Moliri begiarekin keinu egin ondoren.\n-Beti izango ditugu gauak… -erantzun zion beste begi keinu batekin Molik bere plataformara igotzen zen bitartean.\nSaltokiko ateak ireki zirenean eta lehen bezeroak sartzean, Moli bere plataformatik jaitsi eta Sararen ondora joanez, besarkatu eta magalean hartuta ezpain hotzak musukatu zituen.\n-…eta egunak, ze demontre!\nEskua bere bular patetikoan jarri eta Sarak berea Moliren hanka tartera eraman ondoren egun osorako izoztu ziren berriro, orain bai.


Gaur Nafartarrak taldeak “Noain 1521” zikloari hasiera emango dio – Usurbil Eginez\nGaur Nafartarrak taldeak “Noain 1521” zikloari hasiera emango dio\nUsurbilgo Nafartarrak Taldeak gaur (azaroak 9) “Noaian 1521” zikloari hasiera emango dio. “Noain 1521: independentzia berreskuratzeko azken guda” erakusketa zabalduko da eta bertan, Gaizka Aranguren kazetariak hitzaldia eskainiko du. Azaroaren 11n eta 13an ere beste hitzaldi eta mahai-inguru ere egongo dira.\nGaizka Aranguren kazetariak “Noaian 1521: independentzia berreskuratzeko azken guda” erakusketaren irekieran hitzaldia eskainiko du. Hitzaldia Sutegi Kultur Etxeko erakusketa aretoan izango da, 19:00etan. Erakusketa azaroaren 9tik 13ra egongo da zabalik, 19:00etatik 21:00etara.\nGaizka Aranguren Urrotz (Iruñea, 1967) euskal kazetaria da. San Fermin ikastolan, Irubide institutuan ikasi ondoren Euskal Herriko Unibertsitatean kazetaritza ikasi zuen Leioan. Amaitzean, Europar Ikasketak diplomatura egin zuen. EITBn kazetari eta aurkezle moduan hasi zen, baina soldadutza-intsumisoa izan zenez utzi behar izan zuen kartzelan bi urterako sartu zutenean. Geroago Pamplona TVn, Canal 4n, Euskaldunon Egunkarian eta Albaitaritza aldizkarian ere lan egin zuen. 2009. urtean Labrit Multimedia ekoizpen-etxea sortu zuen, eta, une honetan bertako zuzendaria da. Euskaltzale moduan Nabarralde Fundazioan parte hartu zuen, baita Nafarroa Bizirik ekimenean ere Eugenio Arraiza, Roldan Jimeno eta Aitor Pescador historialariekin. 2007an Euskal Herria ardatz: Kultura-Identitatea-Boterea liburua argitaratu zuen Eduardo Apodakarekin, Eugenio Arraizarekin, eta Joxe Manuel Odriozolarekin.\n19:00etan, Patxi Zabaletaren “Orreaga, Peñalén, Amaiur…” hitzaldia Sutegiko erakustaretoan: “Historia eta lurraldetasuna. Historian gara herri. Euskal historiaren berrazterketa Nafarroak ematen duen argibidetik”.\n10:00etan Eneko Del Castillok “Nafarroako atlas historikoa” liburuaren aurkezpena egingo du. 1000 urteetan gure lurraldeak egin duen bilakaera azalduko du.\n11:00etan Idoia Arrietak “1200: konkista eta hausturaz” hitz egingo du: “Lehenengo atalean marko historikoari ondo heltzeko Nafarroako erresumaren bilakaeraren lerro nagusiak aipatuko ditu. Erresuma “nazionalaren” aurrekariak, 1200. arteko haustura eta haren ondorio hurbilak. Bigarren atalean, Nafarroako erresumaren hiribilduak aztertuko ditu: horien datak, garrantzia eta ibilbidea. Hirugarrenean, historiografiaren hausnarketa egingo dugu”.\n12:00-14:00 Mahai-ingurua: Iñigo Larramendi (Nabarralde), Mikel Erauskin (Orreaga iritzi-taldea), Andoni Olariaga (Iratzar fundazioa) eta Ianko Ganboa (Eusko Alderdi Jeltzalearen Gipuzkoako Aldundiko juntakidea). Moderatzailea: Ainhoa Larrañaga (Mondragon Unibertsitateko irakaslea): “Euskaldunok (baskoiak) bagenuen gure izaera eta ohiturak gure legean sartuta, gureak ziren. Gure lurraldetasunak antolakuntza bat ekarri zuen (Nafarroako erresuma) eta honek gure legea bermatzen zuen. 1200. urtean Gaztelak lurralde batzuk konkistatu zituen, eta beranduago, 1512 eta 1620an Frantziak geratzen ziren hondarrak. Gure independentzia galdu zen (lapurtuta)”. Foruak mantendu zituzten, baina 1839 eta 1841ean murriztu zituzten, 1876an erabat kendu…”.\nPosted on 2021/11/09 by usurbileginezPosted in Orokorra\nAurrekoa Aurreko sarrera: Kontxako hondartzan egingo den “Klima ez da negozioa” elkarretaratzean parte hartzeko deia\nHurrengoa Hurrengo sarrera: Gaur zaintza ereduaren parte-hartze prozesuaren bilera irekia egingo da


Lehen bozak, NUPen - Nafarroako Hitza Lehen bozak, NUPen – Nafarroako Hitza\nLehen bozak, NUPen\n2015, maiatzak 13 Albisteak, Beste albiste batzuk, Gizartea 1018\nNafarroan, boza emateko hainbat aukera izanen dira hilabete honetan. Hilaren 24ko foru eta udal hauteskundeen aurretik, Nafarroako Unibertsitate Publikoan eginen dituzte lehendabiziko hauteskundeak, gaur. Errektorea aukeratuko dute NUPeko kideek.\nJulio Lafuente egon da kargu horretan azken zortzi urteotan. Gaurko bozetan, Alfonso Karlosena fisikaria eta Jorge Nieto ekonomialaria izanen dira lehian. Lafuenteren taldeko kide izan da Karlosena orain arteko errektorea karguan izan den denboran. Nietok ere badaki ardura hori zer den, Antonio Perez Prados errektore ohiaren taldeko kide izan baitzen.\nIa 9.800 pertsonak izanen dute gaurko hauteskundeetan botoa emateko eskubidea. Ikasleak dira haietako gehienak: 8.200 baino gehiago, hain zuzen ere. 1.000 baino gehiago dira botoa eman ahal izanen duten irakasleak eta ikertzaileak, eta ia 500, azkenik, administrazio eta zerbitzuetako langileak.\nIkasleek osatzen dute NUPeko sektorerik zabalena. Ez da haien botoa, ordea, pisu gehien izanen duena, NUPeko errektorea hautatzeko hauteskundeetan botoa neurtua baita. Hauek dira bakoitzari dagozkion ehunekoak: %59 unibertsitatearekin lotura iraunkorra duten irakasle doktoreentzat; %11 gainerako irakasle eta ikertzaileentzat; %20 ikasleentzat; eta %10, azkenik, administrazio eta zerbitzuetako langileentzat.\n11:00etatik 18:00etara eman ahal izanen dute botoa NUPeko Arrosadiako campuseko kideek. Ikasgelategiko hiru gelatan jarriko dituzte hautetsontziak. Iruñeko Osasun Zientzien Fakultatean eta NUPek Tuteran duen campusean, berriz, 12:00etan hasi eta 17:00etan amaituko da botoa eman ahal izateko epea. 20:00ak aldera jakinen da hauteskundeen emaitza, NUPeko arduradunek azaldu dutenez.\nFisikaria ala ekonomialaria\nAlfonso Karlosena izan zen errektore izateko hautagaitza aurkezten lehendabizikoa. Ikerketarako errektoreorde izan da azken zortzi urteotan, Julio Lafuenteren garaian. Zaragozako Unibertsitatean egin zituen Fisika ikasketak; ondoren, lizentzia lortu, eta doktore titulua eskuratu zuen.\nErrektorea hautatzeko prozesua martxan jarri zenean, ematen zuen Karlosenaren hautagaitza bakarra izanen zela eta lehiakiderik ez zuela izanen. Izan ere, azken egunean aurkeztu zuen Jorge Nietok errektore izateko hautagaitza.\nNietok ere badaki zer den errektorearen taldean aritzea, Antonio Perez Prados NUPeko buru izan zeneko garaian Kudeaketa Akademikoko errektoreorde izan baitzen, 1996tik 1999ra. Euskal Herriko Unibertsitatean egin zituen ikasketak. Ekonomia zientzietan doktorea da.\n«Bikaintasunaren» mezua egin du Nietok bere kanpainaren ikur. Lehiakidearen programa «errealistagoa» dela onartu du, baina «bikain izateko helburuari» eutsi dio hautagaiak, eta, hori lortzeko, unibertsitateari buruzko lege propioa egitea da gako nagusietako bat, haren hitzetan.\nKarlosenak ere unibertsitate hobea du xede. Erabat garatu nahi ditu NUPek dituen gaitasunak; bertzeak bertze, ikasketen zerrenda handituz. Nafarroako osasun sistema publikoak medikuntza fakultatea behar duela erran du, adibidez. Hurrengo errektorea nor izanen den gaur erabakiko du NUPek.\n« Alfonso Karlosena (NUPeko errektoregaia): “Osasun sistema publikoak medikuntza fakultatea behar du”


Egoitzari buruzko informazioa - Justizia Administrazioa Euskadin\nHemen zaude: Egoitza Judizial Elektronikoa > Egoitzari buruzko informazioa > Ediktu Taula Judizial Bakarra\nEdiktu Taula Judizial Bakarra\nBatzuetan, pertsona bati jakinarazteko edo abisatzeko, epaitegiek informazio horren laburpen bat argitaratu behar izaten zuten epaitegiko iragarki-taulan, zabalkunderik handieneko egunkarietako batean eta ediktua agintzen zen tokiko Aldizkari Ofizialean.\n2021eko ekainaren 1etik aurrera, epaitegiek ediktuak Ediktu Taula Judizial Bakarraren (ETJB) bidez argitaratzen dituzte, eta bitarteko bakarrean biltzen dira bai iragarkia zein ediktuen bitartez egindako komunikazio-egintzak.\nETJBren helburua ebazpen eta komunikazio judizialen argitalpena erabat informatizatzea eta bateratzea da, eta iragarki-tauletan eta hainbat aldizkari ofizialetan gertatzen zen sakabanaketarekin amaitzea.\nEpaitegiek zuzenean igortzen dizkiote ediktuak ETJBri. Hortaz, ez zaizkie jada prokuradoreei eta gainerako profesionalei ematen, ordura arte beren gain hartzen baitzuten ediktuak aldizkari ofizialetan aurkezteko ardura, argitaratu zitezen.\nETJBn argitaratutakoa kontsultatzeko, Estatuko Aldizkari Ofizialaren Estatu Agentziaren orrialdera jo beharko duzu.\nGainera, ETJBk badu harpidetza egiteko aukera ematen duen alerta-sistema bat: aldez aurretik NAN-e edo Cl@ve elektronikoaren bidez identifikatu behar da, eta horrek aukera ematen du ETJBn harpidetza egin duen hartzaileari zuzendutako komunikazio-egintza edo ediktu-argitalpen guztietara sartzeko. Horrela, ediktu bat argitaratuz egiten den komunikazio-egintza jakinarazteko bermeak indartu egiten dira.\nETJBk eskaintzen dituen zerbitzu guztiak doakoak dira, beraz, ediktua Estatuko Aldizkari Ofizialaren Gehigarrian txertatzea, kontsultak eta "nire ediktuak" zerbitzuko harpidetzak doakoak dira.\nEgoitza erabiltzeko laguntza\nEskuragarri dauden bitarteko elektronikoen eta sarbideen zerrenda\nSinadura eta onartutako ziurtagiri elektronikoak\nOnartutako ziurtagirien egiaztapena\nEgutegia, data eta ordutegi ofiziala\nEgoitzarekin lotutako araudia\nHerritarren Eskubideen Gutuna\nErregistro Zibileko izapideak eta zerbitzuak\nHerritarrentzako beste zerbitzu eta izapideak\nProfesionalentzako zerbitzu eta izapideak


Roger I.a Siziliakoa - Wikipedia, entziklopedia askea.\n(«Siziliako Roger I.a» orritik birbideratua)\nRoger I.a edo Roger Bosso (Normandia, c. 1031 - Mileto, Calabria, 1101eko ekainaren 22a) Siziliako kondea izan zen 1062-1101 urteetan, Tankredo Goiurikoaren semea . Italiara joan zen, bere anaia Roberto Guiscardori Calabriatik musulmanak egozteko borroketan laguntzeko. Bi anaien artean banatu zuten agintaldia 1062. urteko hitzarmenaz. Reggion hartu zuen bizilekua eta handik antolatu zuen Siziliako konkista. 1072an Palermon sartu zen eta konde titulua jaso zuen anaiaren eskutik.\nMileto, 1101eko ekainaren 22a (69/70 urte)\nJudith d'Evreux (en) (1061 (egutegi gregorianoa) -\nEremburga of Mortain (en) (1077 (egutegi gregorianoa) -\nAdelaide del Vasto (en) (1089, 1087 (egutegi gregorianoa) - 1101)\nViolante de Hauteville (en)\nSimon de Hauteville, Conte di Sicilia (en)\nRoger I.a Siziliakoa Ceramiko guduan (1063), non 35.000 sarrazeno menderatu zituen\nAzken aldaketa 25 abendua 2019(e)an, 20:17(e)tan\nOrriaren azken aldaketa: 25 abendua 2019, 20:17.


Beti lekuan bertan | Onura\nBeti lekuan bertan\nOnura > Servicio destacado > Beti lekuan bertan\nGure proiektu “ekintzaileetan” beti daude hiru lan ildo, modu paralelo eta konstantean ematen direnak:\nEstrategia + plana: Analisia eta lehenespena. Zuzendaritzarekin, negozioaren garapenean fokua jarrita, momentuko egoera aztertzen dugu, helburuak lehenetsi (merkatua + bezeroaren perfila), “diskurtso komertziala”/ “balio-proposamena” definitu, “pertsona/talde eroslea” eta akzio-plana sortu aurrekontua kontutan izanik (offline + online).\nBezero potentzialen bilaketa eta harremanetan jartzea: pertsona aproposarekin harremanetan jartzea eta hurrengo pausua zehaztea, negozio aukera dagoen jakiteko informazioa lortzea edo aukera ezaren arrazoia ezagutzea, helburua saltzeko asmoz bisitatu eta eskaintzak egitea delarik.\nLekuan bertako lana: Harremanak eta aukerak sortzeko bisitak egitea, ondoren salmentak lortzeko.\nEz dago esan beharrik lanarekin ikasi egiten dela eta, ikasitakoarekin, hobetu.\nGustatzen ez zaigun arren, ez saltzeak ere irakatsi egiten du. Ikasten badugu zergatik ez dugun saltzen, egokitzeko gai izango gara saltzea lortzeko, edo alderantziz, merkatu edo nitxo horretan saiatzez uzteko erabakia hartzeko. Negozio aukera ez bada uste bezain berehalakoa, inbertsioa, esfortzua eta ilusioa albora uztea funtsezkoa izango da nazioartekotze arrakastatsua lortzeko.\nIzan ere, gure proiektuetan, askotan produktu berrien promozioa edo merkatu edo sektore berrietan sartzea izaten direnetan, normalean kontratatzen gaituen enpresak esperientziarik ez duelarik, oso garrantzitsua da lekuan bertan aukerarik dugun azkar ebaluatzea. Jakin beharra dugu egin nahi duguna lor dezakegun, baina baita ere zenbat kostako zaigun hori lortzea, askotan hasieran pentsatutakoa baino gehiago kostatzen baita.\nAzken lau asteetan, ia betiko moduan, denbora asko pasa dugu lekuan bertan gure proiektuak direla eta, bezero berriak lortzen, harremanak estutzen eta salmentak lortzenkontratatzen gaituzten enpresentzat:\nMaroko: uraren eta industriaren sektoreko 25 bezero potentzial bisitatu ditugu merkatu marokoarrean, bertako bi agente komertzial eta banatzaile batekin akordioak eginez.\nErresuma Batua: egungo bezeroak mantendu eta berriak lortu ditugu, ehungintza sektoreko enpresa batentzat batetik eta automobilgintzako piezen enpresa batentzat bestetik.\nAlemania: segurtasunarekin lotutako produktuak egiten dituen bezero batentzako bezero berriak lortu ditugu merkatu-nitxo berri batean.\nEspainia: azken aldian proiektu asko ditugu bertan, Industria 4.0 eta teknologia gehigarriekin erlazionatutako enpresentzako merkatua zabalduz.\nFrantzia: urteak daramatzagu lurralde honetan industria desberdinentzako lanean, gaur egun trenen, elektronikaren eta elikaduraren sektoreetan batez ere.\nKolonbia: esku-tresnekin merkatua zabalduz.\nHoni gure eguneroko lana gehitu behar zaio, etengabe harremantzen baikara telefonoz merkatu eta bezeroetan “termometroa” nola dagoen jakiteko: Txekiar Errepublika, Turkia, Errusia, Estatu Batuak, Tunisia, Aljeria, Oman, Arabia, Qatar, Txile, Mexiko, Polonia…\nEmaitzak lekuan bertan lan eginda lortzen dira: estrategiatik ekintzara, eta ekintzari esker salmentak eta birsalmentak.\nEta beti taldean. Ez dugu saltzea lortzen ondo egin gabeko eta konpetitiboa den produkturik gabe eta ez dugu birsaltzea lortzen aldaketarako eta merkatuen behar mudakorretarako enpresa-mentalitate eta kultura irekirik gabe.\nEl objetivo de una empresa es lograr clientes, no ir a nuevos mercados.\n7 Pasos para “entrar” en Nuevos Clientes


Eskola kiroleko plataformak inkoherentziak daudela uste du - Noticias de Gipuzkoa\nEskola kiroleko plataformak inkoherentziak daudela uste du\nBultza Kirolak "behar izanez gero" neurriak salatzeko manifestazioak deituko dituela iragarri du\n–s.i. 15.02.2021 | 23:59\nDonostia – Bultza Kirola Euskadi plataformaren ustez, "inkoherentziak" daude Eusko Jaurlari-tzak eskola-kirolari buruz emandako covidaren aurkako neurrietan. Adibidez, 100.000 biztanleko 500 kasu baino gehiagoko eragin-tasa duten udalerrietan ezin praktikatzea, baina kasu horietan gimnasioetara joatea baimenduta egotea inkoherentea dela uste du.\nAtzo kaleratu zuen jakinarazpen batean plataformak aurreratu zuenez, "behar izanez gero", manifestazioak deituko ditu berriro, edo bidegabekeria hori zuzentzeko "legezko bide egokiak" erabiliko ditu.\nBultza Kirola Euskadik azaldu zuenez, indarrean dauden neurrien arabera, "kirol federatua eta eskolakoa bakarrik eteten da" udalerri batean, 100.000 biztanleko kutsatze tasa 500 kasukoa edo handiagoa denean, eta neurri hori eta haren "onura epidemikoa" "ez dituela ulertzen" gehitu zuen.\nPlataformaren ustez, neurri horrek "inkoherentzietara" garamatza. Esate baterako, hamar urteko haur batek bere kirolean entrenatzea debekatua izatea, nahiz eta "hain emaitza onak ematen ari diren protokoloak" egon, eta "beste bost lagunekin, protokolorik eta segurtasunik gabe" kirol hori praktikatzea ez da batere zen-tzuzkoa.\nBultza Kirola Euskadik berriro eskatu zuen kirola "funtsezko jardueratzat" hartzeko eta ez dadila debekatu, koronabirusaren eragin-tasa edozein dela ere.\nEuskal idazleak, ikasleen eredu.\nGoiz bat ipuinen munduan.\nEstatu Batuetan Johnson & Johnsonen txertoa onartu dute.


topic_facet:"Mekanizazioa (Heziketa Zikloa). Erdi maila" topic_facet:"Automatizazioa eta robotika industriala (Heziketa Zikloa). Goi maila" topic_facet:"Lanbide Heziketa" topic_facet:"Sistema automatizatuak (Modulua)" topic_facet:"Lan giroko harremanak (Zeharkako Ikasgaia)" topic_facet:"Fabrikazioaren Automatizazioa (Modulua)" topic_facet:"Elektrizitatea eta Elektronika (Lanbide Arloa)"\nProposatutako gaia: Mekanizazioa (Heziketa Zikloa). Erdi maila Proposatutako gaia: Automatizazioa eta robotika industriala (Heziketa Zikloa). Goi maila Proposatutako gaia: Lanbide Heziketa Proposatutako gaia: Sistema automatizatuak (Modulua) Proposatutako gaia: Lan giroko harremanak (Zeharkako Ikasgaia) Proposatutako gaia: Fabrikazioaren Automatizazioa (Modulua) Proposatutako gaia: Elektrizitatea eta Elektronika (Lanbide Arloa)\nAutomatizazioa eta robotika industriala (Heziketa Zikloa). Goi maila Elektrizitatea eta Elektronika (Lanbide Arloa) 1 Elektrizitatea eta automatismo elektrikoak (Modulua) 1 Fabrikazio Mekanikoa (Lanbide Arloa) 1 Fabrikazio Mekanikoko Sistema Automatikoen Programazioa (Modulua) 1 Fabrikazio mekanikoko produkzioaren programazioa (Heziketa Zikloa). Goi maila Gehiago ... Fabrikazioaren Automatizazioa (Modulua) 1 Galdaketa eta pulbimetalurgiaren bidezko produkzioa (Heziketa Zikloa). Goi maila 1 Industria-robotika (Modulua) 1 Instalazioa eta mantenimendua (Lanbide Arloa) Lan giroko harremanak (Zeharkako Ikasgaia) Lanbide Heziketa 1 Linea Automatizatuen Eroapena eta Mantentze Lanak (Modulua) 1 Mantentze-lan elektromekanikoa (Heziketa Zikloa). Erdi maila Mekanizazioa (Heziketa Zikloa). Erdi maila 1 Mekatronika Industriala (Heziketa Zikloa). Goi maila 1 Muntaia- eta mantentze-lan elektriko/elektronikoak (Modulua) 1 Produkzioko Sistema Automatikoen Muntaia eta Mantentze Lanak (Modulua) 1 Sistema Elektrikoaren eta Elektronikoaren Muntaia eta Mantentze Lanak (Modulua) 1 Sistema Hidraulikoaren eta Pneumatikoaren Muntaia eta Mantentze Lanak (Modulua) Sistema automatizatuak (Modulua) Guztiak ikusi ... gutxiago ...


China Factory harri naturala lorategi handiko marmolezko harrizko ur iturriaren estatua fabrika eta fabrikatzaileak | Atisan Lanak\nFabrikako harri naturala lorategi handiko marmolezko harrizko ur iturriaren estatua\nProduktuen Kategoria ： Marmolaren tailua\nMota: marmol iturria\nMateriala ble Marmol naturala\nNeurria ： pertsonalizatua\nEskuz landutako marmol iturri naturala, zure patioa apaintzeko erabil dezakezu.\nZerbitzu bizitza luzea\nItsasoa (Tianjin Portua) .Air\nMaila altuko leunketa\n30 eguneko epean\nSunset marmol gorria, marmol hunanwhite, granito berdea eta abar edo pertsonalizatuak\nTximinia, begiratokia, animalien irudien eskultura, erlijio eskultura, Budaren estatua, harrizko erliebea, harrizko bustoa, lehoiaren egoera, harrizko elefantearen egoera eta harrizko animalien tailak. Harrizko iturriaren bola, harrizko loreontzia, linternen serieko eskultura, harrizko harraska, mahai eta aulkia landuak, harrizko taila, marmolezko taila eta abar.\nEskuz landutako marmol iturri naturala, zure patioa apaintzeko erabil dezakezu. Marmolez landutako produktu ugari ditugu, hala nola iturria, tximinia, landarea, zutabea, estatua, bustoa, erliebea eta abar. Batez ere lorategia, txaleta, kalea, hotela eta merkataritza tokiak eta abar. |\nGure lantegia lantegi modernoekin hornituta dago eta buztinezko modeloen diseinuak sortu ditu. Diseinatzaile eta artista profesionalak ditugu, eskulturak zure diseinu edo eskakizunen arabera pertsonaliza ditzakegu. Eskulan tradizionalak, mendebaldeko eskulturak eta mendebaldeko ideiak dituzten produktuak trebeak gara.\n1. Zenbat denbora behar da nire salgaiak garraiatzeko?\nEskultura txikientzako, entrega azkarra aukeratzea gomendatzen da. Normalean 3-7 egun behar dira. Tamaina ertaineko edo eskultura handietarako, normalean itsasoz bidaltzen dira. Normalean 30 egun behar izaten dira.\n2. Ezagut al ditzaket noizbait nire eskaeraren xehetasunak produkzio prozesuan?\nMateriala eta diseinua baieztatu ondoren egiten hasiko gara. Produkzioaren, ontzien eta garraiatzeko piezen urrats bakoitzerako, aurrerapen zehatza bidaliko dizugu.\n3. Nola instalatu eskultura?\nE: Eskultura guztiak instalatzeko argibide zehatzekin bidaliko dira. Gainera, langileen taldea atzerrira bidal dezakegu instalatzeko.\n4. Nola hasi lankidetza?\nE: Diseinua, tamaina eta materiala baieztatuko ditugu lehenik, ondoren prezioa erabakiko dugu, kontratua egingo dugu eta ondoren fidantza ordainduko dugu. Produktua lantzen hasiko gara.\nAurreko: Kanpoko dekorazioa brontzezko sirena ur iturriaren eskultura salgai\nHurrengoa: Kanpoko lorategia natura lorategi erromantikoa luxuzko marmolezko harrizko begiratokia\nBrontzezko ur iturriaren estatuak\nLorategiko Brontzezko Iturria\nTxinako hornitzaile pertsonalizatutako marmolezko antigoaleko ura ...\nFabrikako prezioa brontzezko eskultura barruko eta kanpoko ...\nMarmolezko harrizko iturria inguratzen dama dantzan mar ...\nLorategiko dekorazio harrizko bali iturria emakumeekin\nLorategiko dekorazioa brontzezko iturri ...\nAntzinako metal galdaketa kanpoko antzinako horma handiak ...


Pentsiodunek deskonfinamendurako adinaren arabera ez diskriminatzea eskatzen dute | Mondraberri Arrasateko Ataria\nHasiera Albisteak Pentsiodunek deskonfinamendurako adinaren arabera ez diskriminatzea eskatzen dute\nCovid-19ren kutsatzea ez zabaltzeko prebentzio-neurri gisa konfinamendu-neurria ezarri zenetik, adinekoak, eta herritarrak oro har, neurri hori arduraz betetzen ari gara, herritar guztien osasuna babesteko.\nTestua: Gipuzkoako Jubilatu eta Pentsiodunak.\nDeskonfinamenduari dagokionez, jasotzen ditugun albisteek iragartzen dute adinekook besteek baino denbora gehiagoz geratu beharko dugula etxean. Horren aurrean, zenbait gogoratu nahi ditugu:\nAdinak ez du argudio arbitrarioa izan behar adinekoak konfinatzen jarraitzeko. Talde batzuen segurtasuna babes-neurrien bidez bermatzeko beharra balioetsiz gero, neurri horiek ez dira pertsonen adinaren arabera ezarri behar, beste irizpide batzuen arabera baizik, hala nola arrisku-gaixotasunen arabera eta, oro har, kutsatzeko benetako arriskua ekar dezaketen osasunarekin lotutako egoeren arabera.\nGure kolektiboa sakrifizio handiak egiten ari da bai etxean, bai egoitzetan eta ospitaleetan, eta kutsadura-iturri garela dioten zenbait diskurtsok etsipena eta beldurra sortzen dute, eta adineko pertsona asko etxean geratzea ari dira ospitaleetan enbarazu ez egiteagatik eta kolapsoa ez eragiteagatik, horrek sortzen duen sufrimenduarekin eta arriskuarekin.\nNarriadura fisiko eta emozionala saihesteko eta gure osasuna zaintzeko, funtsezkoa da konfinamenduaren aurreko errutinak berreskuratzea, adibidez, ariketa fisikoa; eta are gehiago kontuan hartuta adinean aurrera egin ahala zailagoa dela galdutako baldintza fisikoak berreskuratzea. Era berean, isolamendua, batez ere bakarrik bizi diren pertsonengan, arazo psikikoak sortzen ari dira (antsietatea, larritasuna, depresio-egoerak, desorientazioa), eta, beraz, beharrezkoa da lehenbailehen ateratzea eta behar duten laguntza jasotze, bai familiarengatik, bai beste pentsonengatik ere.\nAdinekoen eskubideak errespetatzea eskatzen dugu, eta horrela tratatzea. Adinekoen elkarteen iritzia kontuan hartzea ere eskatzen dugu: adinaren arabera ez diskriminatzea eskatzen dugu, eta gainerako herritarren kontsiderazio bera izatea. Era berean, beharrezko prebentzio-baliabideak eskatzen ditugu (maskarak, eskularruak, testa), konfinamendutik modu seguruan irtetea bermatzeko eta guztiak doakoak izan daitezen baliabide ekonomiko urriak dituzten pertsonentzat.


Irla txikia herrian - - Karkara.eus\nIrla txikia herrian\nIñigo Gaiton 2021-06-05 11:00\nMaiatzeko KARKARA aldizkarian plazaratutako iritzi artikulua, 'Nire honetan' atalean.\nHaur eskolako laguntxo batek positibo eman zuela-eta, alabaren ikasgela itxi zuten apiril amaiera aldera. Ikasturtearen zatirik handiena ustekaberik gabe pasatu eta gero, laugarren olatuaren zipriztinek busti egin gintuzten, eta osasun jarraibideei kasu eginez, umeek etxean berrogeialdia egin beharko zutela adierazi zigun hezitzaileak telefonoz.\nEgun batetik bestera halako agindu bat jasotzeak sortu ditzakeen nahasmenaren, kezken eta beldurren jakitun izanik, hezitzailearentzat zaila izango zen dei hori egitea; are gogorragoa, haur eta gurasoekiko goxotasun eta bokazio ikaragarriarekin, lana ahalik eta ondoen egiten saiatzen den langilearentzat; nekezagoa oraindik ere, enegarren aldiz lan baldintza duinen aldeko borrokan jardun badu.\nHaurra bake-bakean lo dagoenean “irla ttipia” dela esaten du Sylvia Plathek amatasunari buruzko Hiru emakume poeman. Haur eskolan egiten dituen orduetan ere halatsu ikusten dut nik alaba, gauza onak ikasten eta bizitzen dituen aparteko tokian.


Joimo Aranzet: "Aitona dantzaria zen, ni ere aritu naiz eta orain semea eta alaba dabiltza" — dantzan.eus\nHemen zaude: Hasiera › Albisteak › Joimo Aranzet: "Aitona dantzaria zen, ni ere aritu naiz eta orain semea eta alaba dabiltza"\nJoimo Aranzet. Argazkia: Amaiur Aristi - Dantzan CC-BY-SA\nZamaltzain, entseinari zein laborari aritua da Joimo Arantzet (Atharrazte, 1974) hainbat maskaradetan. Etxetik jaso du dantza, Zuberoan ohikoa izan den moduan, eta seme-alabei ere transmititu die dantzarekiko maitasuna eta gaitasuna. Etxekoei ez ezik baita inguruko hainbat gazteri ere, dantza irakasle baitabil azken urteetan. Errejent lanak hartu ditu aurtengo maskaradetan, eta azken prestaketekin dabiltza egun hauetan, igandea gainean baita. Iritsi da urteetako lana plazaratzeko ordua.\nZein da zure lana maskarada hauetan?\nNi irakaslea naiz. Bada urte zenbait dantza taldea muntatzen, irakasten hasi ginela. Errejent gisa ari naiz pixka bat maskarada hauetan aurten.\nMaskarada gehiagotan ere parte hartua duzu.\nAurtengoak ez nuke esango nire maskaradak direnik, esan dezaket laguntzaile bezala ari naizela. Bi mila urtean entseinari ari nintzen Atharratzeko maskaradetan jada. Eta baditut beste bizpahiru eginik; Xiberoko ikastoletako ikasle ohiekin eta Alozen ere beste bat.\nJoimo Aranzet laborari, Aloze-Atharratzeko maskaradak, Arrokiaga, 2008-03-17. Argazkia: Oier Araolaza - Dantzan CC-BY-SA\nPentsatzen dugu ezberdin bizi dituzula aurtengoa eta aurrekoak.\nBa hogei urte edo berrogeita hamar urte izatea ez da berdina! Kar, kar, kar! Dantzari bezala aprobetxatu nuen behar bezala dantzan aritzea. Gero, bigarren maskaradan laboraria izan nintzen, orduan beste era batera gozatzen duzu festa. Eta azkenengo hauek ba begirale bezala bizi ditut gehiago.\nDatorren astean hasiko dira 2022ko maskaradak. Noiz hasi zineten prestaketekin?\nUrriaren hasieran hasi ginen egiazki. Hala ere, kontuan hartu behar da aurreragotik dantza taldearekin ari ginela lanean. Urte batzuk badira dantza taldea muntzen hasi ginela eta horretan ari zarela baduzu buruan maskaradak egin araztea talde horri. Dantzari hauek badira sei-zazpi urte hasi zirela eta nire helburua izan da horiek maskaradak ematea. Heltzen diozu erronkari, eta itxaropena dut hurrengo urteetan ere emango dituztela.\nJoimo Aranzet Atharratze-Alozeko maskaradetako azken errepikan, Ziboze, 2022-01-08. Argazkia: Amaiur Aristi - Dantzan\nZenbat gazte elkartu dituzue?\nHogeita hamar bat gazte bildu ditugu, belaunaldia osorik, Atharratzeko eta Alozeko gazte horiena. Kopuru hori behar da, ez da behar gutxiago, ezta gehiago ere. Bueno... gehiago izanez gero hobe, baina kopuru horrekin egin daiteke.\nZe adin dute gazteenek eta zaharrenek?\nGazteenek dituzte hamalau urte eta zaharrenek 29-30 inguru. Gustura naiz gazteria gehitu baitugu. Beltzeriak 25-30 urte ditu eta dantza taldeko gazteenek, kukuilleroek 15-19 urte eta aitzindariek 20-23 urte. Dantzariak ez dira gazte-gazteak eta beltzeria heldu da; seguru beste era batera gozatuko dutela gazteek.\nJoimo Aranzet entseinari, Xiberoko Ikastoletako Ikasle Ohien maskarada, Hoki-Souta, 2012-04-08. Argazkia: Oier Araolaza - Dantzan CC-BY-SA\nZuk dantza etxetik jaso duzu eta ondorengoei ere transmititu diezu.\nBai, gure familian betidanik izan dira dantzariak. Aitona dantzaria zen, ni ere aritu naiz eta orain semea eta alaba dabiltza. Aitona zamaltzain aritu zen 1930eko eta 1950eko maskaradetan. 2002koetan semea arituko da zamaltzain eta alaba kukuillero. Kultur arloan hainbat kontu irakasten eta transmititzen ahalegindu dira gure aurrekoak eta gustura daude etxean ondorengoek ere beren bidea jarraitu dutelako.\nArgazki galeria: Ziboze: Atharratze-Alozeko maskaraden azken errepika 2022\nBideoa: Atharratze-Alozeko maskaradak: Azken errepika 2022\nEgutegia: Zuberoako Maskaradak 2022 egutegia


Txikia IV.ak eta Atutxa II.ak irabazi dute Binakako Aizkolari Txapelketaren lehen edizioa - Azpeitia - uztarria.eus\nTxikia IV.ak eta Atutxa II.ak irabazi dute Binakako Aizkolari Txapelketaren lehen edizioa\nJulene Frantzesena 2021-07-17 10:25\nAtzoko txapelketan parte hartu zuten aizkolariak. (Sherpa.ai)\nIzarraitz pilotalekuan izan zen lehia, atzo gauean. Lehen mailako faboritoek ez zuten hutsik egin, eta haientzat izan ziren lehiaren lehen edizioko txapelak. Promozio mailan Kañamares eta Pellejero nagusitu ziren, eta emakumeetan, Zelai III.a eta Ansorregi.\nJulen Alberdi Txikia IV.ak eta Aitzol Atutxa Atuxa II.ak irabazi dute Sherpa.ai Binakako Aizkolari Txapelketa Nagusiaren lehen edizioa. Atzo, ostiralarekin, jokatu zuten lehia Izarraitz pilotalekuan, eta faboritoek ez zuten hutsik egin; izan ere, bigarren sailkatu zen bikoteak baino ia minutu bat gutxiago behar izan zuten horiek lanak bukatzeko.\nJulene Frantzesena uzt 17 Kirolak


GAZTEAK – Bizilan\nMadrilgo Gobernuak atera duen gazteentzako alokairu bonua ez da aplikatuko Hego Euskal Herrian. EAEn Gaztelagun eta Nafarroan Emanzipa programak dauzkagu eta horiexek izango dira hemendik aurrera ere indarrean jarraituko dutenak.\nAzken lan erreformak praktika kontratua moldatu du. Izan ere, prestakuntza kontratu bi izango dira hemendik aurrera: alternantziako prestakuntza kontratua eta praktika profesionala lortzeko prestakuntza kontratua.\nAzken lan erreformak prestakuntza eta ikasketa kontratua moldatu du. Izan ere, prestakuntza kontratu bi izango dira hemendik aurrera: alternantziako prestakuntza kontratua eta praktika profesionala lortzeko prestakuntza kontratua.\nMomentura arte prestakuntza kontratu mota bi existitzen ziren: praktika kontratua eta prestakuntza eta ikasketa kontratua. Orain, hirugarren hau sartu da jokoan.\nEnpresa batean lan egiten hasten garenean, askotan, hasieran probaldia pasa behar dugu. Probaldian dagoen langileak beste edozein langilek dauzkan eskubide eta betebehar berberak dauzka, nahiz eta zenbait berezitasun badauden.\nGure kualifikazio profesionalak egiaztatzeko tituluak dira. Ikastaro bidez lor daitezke, baina bereziki interesgarriak dira lan eskarmentuaz ere lor ditzakegulako. Hau da, lan esperientzia badaukagu, ziurtagiria akreditatu ahal dugu.\nZer agertu behar da kontratuan? Zer sinatu behar duzu eta zer ez? Gizarte Segurantzaren zenbakia behar duzu aldez aurretik? Argitu hemen zure zalantzak ezer sinatu aurretik.\nNora jo ikasketen egiaztagiria eskatzeko?\nInoiz beharrezkoa izan ahal zaizu ikasketaren bat egiaztatzeko dokumentu hau. Hemen azalduko dizugu ze bidetatik eska dezakezun.\nTeorian gazteek formazioa jaso eta lan munduan hasi ahal izateko kontratuak dira, baina, praktikan enpresek ez dute gazteei formazio hori emateko interes handirik izaten. Ezagutu zure eskubideak.\nNoiz egin ahal digute praktika kontratu bat? Zenbat denboraz egon gaitezke honelako kontratu batekin? Zeintzuk dira enpresaren betebeharrak?\nAdministrazioek lanbide heziketa dualari sekulako bultzada eman diote, gazteak lan munduratzeko bidea dela esanda. Patronalaren aspaldiko eskaera da, hala ere, hiru urtez langileak ia edo guztiz doan izan ahal dituztelako plantillan, lanean jarraitzeko konpromiso barik.\nBenetan zara bekarioa ala enpresak langile bat ordezkatzeko erabiltzen zaitu? Iruzurrezko bekario edo bekario faltsutzat erabiliz gero, enpresa salatu zenezake.\nEspainiar nazionalitatea badaukazu eta beste herrialde batera lan egitera joan behar izan bazara, itzulitako migranteentzako diru laguntzak jaso ahal izango dituzu.\nABLEak (aldi baterako lan enpresak)\nZe hitzarmen aplikatu behar zaizu ABLE bitartez kontratatu bazaituzte? Zein izan behar da soldata? Nork markatzen ditu lan baldintzak?


2022an Alarde Publikoak hiru gidari berri izango ditu – Irunero\nPosted on 2022(e)ko ekainak 23 2022(e)ko ekainak 23 by Irunero\nMusika Banda, Danborrada eta Anakako agintariak kargua estreinatzeko desiatzen daude\nAlardea soldadu talde batez osatuta badago ere, taldea gidatzeaz arduratuko diren pertsonak ezinbestekoak dira. Gidari lan horiek urteen joanarekin erreleboa eskatzen dute, ez baitu erraza izan behar beti sorbalden gainean arduraren pisua eramatea. Aurtengoan Alarde Publikoaren lehen lerroan hiru aurpegi berri jarriko dira: Irati Amantegi Danbor Nagusia, Maddi Sanz Bandako Zuzendaria eta Junkal Arruabarrena Anaka konpainiako kapitaina.\nAlardearen barnean erantzukizunezko kargu bat betetzera iritsi aurretik, hiruek ibilbide luzea egin dute alarde publikoaren barnean. Maddi Sanz da hiruen artean alarde publikoan gazteen sartu zena. 12 urterekin hasi zen Landetxan, auzoko konpainian, musikari senak bandara aldatzea eskatu aurretik. Saxofoiarekin tronboi artean ibili ostean, Landetxara itzuli zen kantinera izateko. Irati Amantegi ere hainbat konpainiatan ibilitakoa da. 13 eta 14 urte zituela hasi zen Ama Xantalenen desfilatzen, klasekide baten eredua jarraituz, lehengusuekin batera, nahiz eta etxekoek desfilatzeko txikiegia zela pentsatu. Ondoren, danborradara pasa zen eta hortxe hartuko du aurten ardura emango dion aginte makila. Junkal Arruabarrena, berriz, espaloitik hasi zen Alarde Publikoari babesa ematen, alabak koxkortu eta 2014an Anakan partxearekin hasi zen arte, eta aurten kapitain karguan estreinatuko da.\nAurretik desfilatu izanaren esperientzia lagun izango badute ere, bizipen berriak biziko dituzte hirurek 2022ko Alarde Publikoaren barnean. Izan ere, aurreko arduradunari erreleboa hartzeko beharrak bultzatu ditu hirurak agintari izateko pausua ematera. Horrelaxe azaldu du Junkal Arruabarrenak: “Aurreko kapitainak, Patxi Pérezek, urte asko zeramatzan kapitaina izaten, beraz, erreleboa eskatu zuen eta animatu nintzen izena ematera eta hemen nago, urduri, baina ilusioz beteta”. Maddi Sanzek gaineratu duenez, “2019an egin genuen kargu aldaketa eta bi urte eta gero estreinatuko dut”.\nUrduritasuna tarteko, urte berezia izango da hiru emakumeentzat. Irati Amantegiren hitzetan, “zalantzarik gabe, aurtengo sanmartzialak bereziak izango dira”. Danbor Nagusi berriak azaldu duenez, azken bi urteetan festarik ez ospatzeaz gain, urte “zailak” izan dira guztiontzat orokorrean. Anakako kapitain berriak Danbor Nagusiak esandakoarekin bat egin du, adieraziz “berriro martxa hartzea ez da erraza izan, baina gogoa berpiztu da eta jendea oso ondo erantzuten ari da”.\nEtxeko lanak eginak\nOraindik kargua guztiz estreinatu ez badute ere, lana aurreratua dute. Azken bi urteetan alarderik ospatu ez bada ere, alardeak dakartzan antolaketa lanetan parte hartu behar izan dute. Junkal Arruabarrenak onartu duenez, alardearen atzean uste baino lan gehiago dago. “Hala ere, sekulako lantalde onak dauzkagu dena ondo ateratzeko”, gehitu du Anakako kapitain berriak. Etenaldiak, ordea, zalantzak pizten dizkio Irati Amantegiri eta “gauzak nola aterako diren” ikusteko dagoela azaldu du. Izan ere, jendeak jaiak gogoz hartuko dituela dirudi, baina ikusi beharko da alardea aurrera ateratzea ohi baino gehiago kostatuko den edo ez.\nAginte kargua betetzeak erantzukizunen eta arduren zerrenda luzea dakar atzetik. Jaiegun batean aginteaz arduratu behar izatea nolakoa izango den galduta Maddi Sanzek adierazi du berarentzat lehenengo urtea izango denez, galdera uztailaren 1ean egin beharko litzatekeela erantzun zehatza eman ahal izateko. Dena den argi ikusten du aurreko urteekin alderatuta oso desberdina izango dela, soldadu edo musikari arrunta zarenean “lasaiago” ibiltzen zarelako. “Aurten txukunago egotea tokatuko zaigu eta, era berean, ez dut uste gutxiago disfrutatuko dugunik”, gaineratu du Bandako zuzendari berriak. Galdera berari erantzunez, Anakako kapitainak azaldu du ardura berriak urduritu egiten duela, baina, era berean, oso pozik beteko duela eginkizuna.\nAlardea eta, oro har, Irungo festak disfrutatzeko moduak pertsonak bezain askotarikoak dira. Irundar bakoitzak bere une edo toki kuttunak ditu, nahiz eta momentu bakarra aukeratzea ezinezkoa egiten den. Irati Amantegik kontatu duenez, Danborrada eta Bandako kideentzat Fajinaren momentua edo ekainaren 29ko entsegu partekatua oso politak dira. “San Pedro Egunean arma ikuskatze guztiak egin ondoren alardeko konpainia guztiak Urdanibia plazan elkartzen gara eta, gainera, San Martzial egunaren aurreko azken uneak direnez oso bereziak dira”, adierazi du Amantegik.\nMaddi Sanzen arabera, aldiz, oroitzapen politak alardearen barnean bizitako esperientzien adinakoak dira. “Urte bakoitza gogoratzerakoan oroitzapen ezberdin bat bururatzen zait”, azaldu du aurten estreinatuko den bandako zuzendariak. Dena den, pare bat momentu aipatzearren Sanzek adierazi du, “Bandarekin batera egindako eliza jaitsierak ikaragarri politak dira, musikaren parte zara eta egia da niri arratsaldeko bukaera ere izugarri gustatzen zaidala”.\nJunkal Arruabarrenarentzat xarma berezia du gurasoen etxetik pasatzen diren unean. Era berean, Anakako kapitainarentzat Arrankadaren momentua ere oso berezia da. Anakako kapitainaren hitzetan, “han ikusten dut osatu dugun Alardea, gizonak eta emakumeak elkarrekin disfrutatzen eta parekotasuna aldarrikatzen, a ze poztasuna”.\n2022ko Irungo San Pedro eta San Martzial jaietako hiruen eskariak oso antzekoak dira. Irati Amantegik azaldu duenez, aurtengo festetarako bere helburua “batez ere, ondo pasatzea, gozatzea eta gozaraztea da”. Maddi Sanzek, berriz, disfrutatzeaz eta uztaileko lehenengo egunean aurpegiaren alde batetik besterako irribarre batetik jaikitzeaz gain, eguraldi ona eskatzen du festa egunetarako. Junkal Arruabarrenak, aldiz, jaiegunetan zehar ondo pasatzea merezita dutela azaldu du.\nEskariak eginda, jaien amaierak erakutsiko du Alarde publikoko hiru agintari berrien nahiak bete ote diren.\nPosted in ErreportajeakTagged Alarde mixtoa, Alarde Parekidea, alarde publikoa, alardea, Anaka, Bandako zuzendaria, Danbor Nagusia, irun, irunero, Kapitaina, Konpainia, San Martzial, sanmartzialak


Izena: Errotatxu indarretxea\nZentrala Berriz herriko Sarria auzoan dago, Arria ibaiaren eskuinaldean, eta bertara iristeko Durango herrian 634. errepidea hartu behar da, Berriz aldera, Garaiko bidegurutzera iritsi arte. Gaur egun Durangoko Udalarena da.\nUrtzulua eta beste erreka batzuk erabilera industrialarekin ustiatzeko lehenengo kontzesioa Gobernu Ebazpen baten bitartez eman zen, 1903an, eta Pablo Altzolari esleitu zitzaion. Indarretxea martxan zenean, "Mendizabal y Heredia" fabrikara akoplatuta zegoen, linea elektriko baten bitartez. Horrez gainera, beste linea batzuk ere irteten ziren, Goiria zerrategira, Berrio oinetako fabrikara eta beste batzuetara indarra eramaten zutenak. Indarretxeak 70eko hamarkadan utzi zion lan egiteari, errentagarria ez zelako, eta gaur egun Durango udalerrira edateko ura eramateko eta hornitzeko instalazioen zati bat da.\nIndarretxeak Arria ibaiko ura hartzen zuen: lehenik eta behin, ura Patala zentralaren aurrean dagoen depositu batean biltzen zen, eta bertatik isurtzen zena hartzen zuen. Handik depositu erregulatzaile batera joaten zen eta, hodi finko batzuen bitartez, zentralaren bi ekipo elektrikoak elikatzen ziren.


SPRI-ren Industria Zibersegurtasunerako laguntzen programa 2022 | Berriak | Telenor Comunicaciones\nSPRI-ren Industria Zibersegurtasunerako laguntzen programa 2022\nAurten, berriz ere, SPRIk Zibersegurtasun Industrialeko Laguntzen Programa abiarazi du; Telenor Comunicacionesetik laguntza horiei buruzko informazioa helarazi nahi dizuegu, zuen enpresan ez dezazuen aukera hori pasatzen utzi zuen zibersegurtasun-proiektuak gauzatzean.\nIndustria-zibersegurtasuna bultzatzea, bereziki IT/OT (Information Technology/Operational Technology) inguruneetarako zibererasoen aurrean babes-sistemen konbergentzia eta integrazioa lantzen duten proiektuak, industria-produktuari eta -prozesuari lotutako industria eta zerbitzu-enpresetan.\nIndustria-produktu-prozesuarekin lotutako industria- eta zerbitzu-enpresak, zein Euskal Autonomia Erkidegoan kokatutako enpresa nagusiak.\nDiruz lagundu ahal izango da, % 50eraino, gehienez 18.000 euro enpresa bakoitzeko. Laguntzaren guztizko zenbatekoa 3.500.000 eurokoa da.\n2022eko otsailaren 25an hasiko da, eta 2022eko azaroaren 14ko 15:00tan izango da aurkezteko azken epea.\nIT/OT inguruneetarako zibererasoetatik babesteko sistemen konbergentzia eta integrazioa (Information Technology/Operational Technology). Arkitektura seguruak diseinatzea eta gauzatzea, eta, hala badagokio, industria-sareen segmentazioa gauzatzea.\nEkoizpen-instalazioko industria-ekipoetarako urruneko OT sarbideak seurizatzea, ekipoaren mantentze-lanetarako eta ekipo horien kontrol eta jardunerako beharrezkoak direnak, eta urrunetik gero eta maizago egiten diren lanak.\nIndustriako informazioa/datuak seurizatzea. Erakundetik kanpoko pertsonek egindako erasoen auditoretzak eta simulazioak, eta konpainiaren datuetarako sarbide-maila desberdinak dituzten barne-profilei buruzko auditoretzak.\nIndustria-softwarearen zibersegurtasuna produkzio-instalazioetan ebaluatzea eta hobetzea.\nZibersegurtasunaren arloan industria-enpresako langileak kontzientziatzeko eta/edo gaitzeko ekimenak.\nIndustriaren egungo egoeraren diagnostikoa zibersegurtasun industrialaren arloan, eta Zibersegurtasuna hobetzeko ekintza-plana ezabatzea. Industria-arriskua eta industria-kalteberatasuna aztertzea. Sistema kritiko industrial bateko elementuen inbentarioa. Intrusio industrialeko test bat egitea. Web aplikazioetako ahuleziak aztertzea. Hari gabeko komunikazio industrialen auditoretzak.\nZibersegurtasun industrialeko estandarretan (adibidez, IEC 62443 edo baliokideak) edo zibersegurtasuna kudeatzeko beste estandar batzuetan (adibidez, ISO 27001 edo baliokideak) jasotako jardunbide egokiak hartzea, eta nahitaez bete beharreko indarreko erregelamendu edo legeak. Segurtasun Eskema Nazionala (3/2010 Errege Dekretua), PIC Erregelamendua (704/2011 Errege Dekretua) betetzera egokitzea. Zibersegurtasuna kudeatzeko prozesua etengabe hobetzea, neurri espezifikoak hedatuz edo neurri horiek lehendik zeudenak baino heldutasun-maila handiagoetara eboluzionatuz.\nInformazio estrategikoa edo sentikorra babesteko neurriak, hala nola jabetza intelektuala, I+G+Bko estrategiak, eraikinen edo produktuen diseinuen planoak, DBEOk eragindako informazioa edo negozioaren lehiakortasunarekin eta iraunkortasunarekin zuzenean lotutako beste edozein. (Neurrien adibidea: biltegiratzearen zifratzea, sarbide-kontrola, kopien banaketaren kontrola, ezabatze segurua, etab.).\nSegurtasun perimetraleko gailuak eta beste gailu industrial batzuk monitorizatzea (switchak, zundak, Appliances, firewalls industrialak, PLCak, etab.).\nBeste proiektu batzuk, industria-enpresen zibersegurtasun-maila nabarmen handitzen dutenak eta dauden eraso moten aurreko arriskua eta kalteberatasuna murrizten dutenak.


SALICA - Historia\nHemen zaude: Profesionalen Gunea / Historia\nSALICA ELIKAGAIEN INDUSTRIA 1990ean jaio zen, Campos eta Astorkiza, familia-tradizio handiko Bermeoko bi kontserba-industriak bildu zirenean, produkzio-gune moderno eta lehiakorragoa egiteko asmoz. SALICA Europako atun-flota handiena duen Albacora euskal atun-taldeko kidea da: 15 ontzi handi eta 5 merkataritza-ontzi frigorifiko ditu, eta urtero 100.000 tona baino gehiago arrantzatzen dute, mundu mailako hiru arrantza- gunetan:Atlantikoa, Indiako Ozeanoa eta Ozeano Barea.\n1999an SALICA ELIKAGAI IZOZTUAK Galiziako filiala sortu zen, atun izoztua soilik ekoizteko. Enpresa berri horren potentzialaren aldeko apustua eginez, 2004an 6.000 m2-ko produkzio-gune berria inauguratu zen.\nSALICA ELIKAGAIEN INDUSTRIA ETA SALICA ELIKAGAI IZOZTUAK markek eskarmentu handia metatu dute, batak kontserbak eta besteak izoztuak fabrikatzen, Espainiako nahiz nazioarte mailako elikagaien sektorean, dela handizkako zein txikizkako banaketan eta ostalaritzarako banaketan.\nAlbacora taldea, produkzioa nazioartekotzeko prozesuan dabil une honetan, eta horren emaitza izan da SALICA EKUADOR sortu izana: Atunaren produkzio- eta merkaturatze- prozesuaren faseak hobetzea ahalbidetuko duen logistika-, arrantza- , industria- eta atun-base bat da.Azken batean, taldearen lehiakortasuna areagotu egingo du.\nAlbacora Taldeak gutxi gorabehera 2.800 langile ditu hainbat merkataritza-sozietatetan banatuta, baina guzti-guztien zeregin nagusia atun-espeziak harrapatzea, garraiatzea, biltzea, banatzea, merkaturatzea eta ontziratzea da.


EH Bilduk jaiak laburtzea eta erdigunean kokatzea proposatu du | Euskal Herria Bildu Zornotza\nEH Bilduk jaiak laburtzea eta erdigunean kokatzea proposatu du\nEH Bilduk Amorebieta-Etxanoko jaiak aldatzeko proposamen bat egin du. Jaietako egutegia aldatzeko edo txosnak eta eszenatokiak kokatzeko aukera ezberdinak proposatzen ditugu eta beste hainbat puntu ere jorratzen ditugu: jai-batzordearen eta gazteen papera, parte-hartzearen garrantzia, programazioan mantendu beharreko ekintzak…\nEz dokumentu itxi bat. Gainerako udal-taldeen, gizarte eragileen eta herritarren ekarpenak jasotzeko landu den txostena da.\nUrtez urte jaiak beheraka doazela nabarmena da eta jaiak aldatzea ezinbestekotzat jotzen dugu. Baina aldaketa horrek adostasun zabala eskatzen du. Ez da nahikoa udal-talde ezberdinen arteko akordio bat. Jaiekin modu batera edo bestera lotuta daude eragile guztien (ostalariak, txosna-batzordea, koadrilen elkartea, jai-batzordea…) eta herritarren iritziak jaso behar dira, jaiak nola aldatu behar diren denon artean erabakitzeko. Gehiengoaren babesa ez badu, balizko aldaketa horrek ez du zentzurik izango.\nBeraz, gure proposamenak jaiak aldatzeko eztabaida eraginkorra abiaraztea du helburu, gai konplexua izan daitekeela jakinda. Aldizkari honetan bi gai potolo aipatuko ditugu: egutegia eta guneak. Hamaika orrialdeko dokumentua, berriz, gure webgunean topatuko duzue: www.ehbilduzornotza.eus/dokumentuak/\nEgungo errealitatea kontuan hartuta, Amorebieta-Etxanoko jaiak laburtzearen aldekoak gara eta egutegi berria herri-galdeketa baten bidez aukeratu beharko litzatekela defendatzen dugu. Hainbat azterketa egin ostean, EH Bilduk eztabaidarako bost alternatiba proposatzen ditu:\n1- Uztailaren 15ean hasi eta 25ean amaitu.\n2- Uztailaren 3. asteko ostiralean hasi eta 4. asteko larunbat-igandean amaitu.\n3- Uztailaren 3. asteko larunbat eguerdian hasi eta 4. asteko igandean amaitu.\n4- Egungo egutegia mantentzea (15-27), baina jaiegunak markatuta eta egun osoko egitarauak jaiegun horietarako soilik programatuta. Jaiegunak: 15-16-asteburua-25-26-27.\n5- Uztaileko hirugarren astea + Santanatxu (27).\nHerriko jaiak izanda, erdigunean jaietan gaudela nabaritu behar dela uste dugu. Beraz, gune nagusiak ondoko tokietan kokatzea proposatzen dugu:\n1- ZELAIETA PARKEA: Txosna-gunea, eszenatokia eta komunak. Gudari kalea itxita: Billikenetik hasi eta garaje sarreraraino.\n2- ZUBIONDO PLAZA: Txosna-gunea, eszenatokia eta komunak.\n3- HERRIKO PLAZA: Eszenatokia eta harmailak. San Miguel kalea itxita: justu udaletxe parea.\nGune nagusiez gain, beste gune batzuk egon behar direla uste dugu. ‘Azpi-gune’ horietako batzuk ondoko lekuak izango lirateke: Ogenbarrena, Luis Urrengoetxea eta Gernika Plaza (eta inguruak).


Volodimir Zelenskiren kontraesana, agerian | Mundua | Berria\nZelenski Ukrainako presidentea —erdian, eskuinean— eta haren aholkulari Xefir —haren alboan—, iragan maiatzean. EFE Tamaina handiagoan ikusi\n2021eko urriak 10 - Mosku\nIragan igandean Pandoraren paperetan agerturiko izen-abizen garrantzitsuenetako bat Ukrainako presidente Volodimir Zelenskirena izan da. Filtraturiko dokumentu horien arabera, Zelenskik Ukrainako oligarken dirua jaso zuen; Ilhor Kolomoiskirena, esaterako. Horrez gain, bere kabineteko kide batzuekin batera offshore sozietate batzuen onuraduna izan zen. Jakinarazpen horiek kolpe gogorra dira Ukrainako presidentearen eta haren alderdiaren sinesgarritasunarentzat, eta kontraesan bat azaleratu dute.\nZelenskik esperientzia du politikari uherren eta Ukrainako oligarken aurka borrokatzen. Gutxienez, hala ikusi ahal izan zuen herrialde osoak Herritarren zerbitzaria telesaileko protagonista lanak egin zituenean, Ukrainako estatuburu bilakatzen den bigarren hezkuntzako irakasle baten rola harturik. Historia errepikatu egin zen, baina xehetasun zenbaitekin: 2019ko presidentetzarako bozetara aurkeztu zen, eta aktore izateari utzi agintera igaro zen.\nHaren aldarrikapenetako bat zen herrialdearen zati handi bat kontrolatzen duten klase dominatzaile horien aurka egitea, joan den ekainetik Ukrainako presidenteak bultzatu dituen «oligarkizazioaren aurkako politikekin». Oligarka deitzen zaie SESB desegin ostean aberastasunak pilatu zituzten milioidun handiei, zeintzuek botere politikoa ere baduten, eta komunikabide baten edo biren jabe izan ohi diren. Gizonak dira gehienak, eragin handia dute herrialdean, eta dirutzaren jabe dira Europako herrialderik pobreenetako batean. Atzerri Harremanetarako Europako Kontseiluaren datuen arabera, 2013an BPG barne produktu gordinaren %45en jabe ziren. Hamar aberatsenak 17.862 milioi euro ingururen jabe dira.\nZelenskik bere taldearekin pentsatutako neurriek aurreikusten zuten oligarken zerrenda ofizial bat osatzea alderdi politikoei diru laguntza zuzenak eta zeharkakoak ematea eragozteko. Ekainean egindako prentsaurreko baten arabera, haren asmoa da «oligarkarik gabeko herrialde bat» eraikitzea: «40 milioi biztanlerentzako herri bat, ez soilik Forbesen zerrendan dauden ehunentzat. Herrialde bat non enpresa handiak ez diren diru publikotik bizi». Lege proiektu hori irailaren 23an onartu zuten, Ukrainako Parlamentuko 450 diputatuetatik 279ren babesarekin. Horietatik gehienak Zelenskiren alderdikoak ziren.\nZerrenda horretan sartzeko, hurrengo ezaugarrietatik gutxienez hiru bete behar dira: 70 milioi euro inguru baino gehiagoko aktiboak edukitzea, eragina izatea komunikabideetan, monopolioren batengandik irabaziak lortzea, eta ekintza politikoetan parte hartzea. Segurtasun eta Defentsarako Kontseilu Nazionala arduratuko da pertsonak oligarka gisa sailkatzeaz; Kontseilua Ukrainako presidentearen menpe dago, eta haren aurkariek ohartarazi dute modu arbitrarioan balia dezakeela hura.\nOligarken aurkako diskurtso hori gorabehera, Zelenskiri eta haren alderdiari egozten diete enpresari horietako baten menpe egotea. «Kontu handiz jokatu behar da neurri horiekin, Zelenskik eta haren alderdiak harremanak dituztelako zenbait oligarkarekin; beraz, litekeena da legea selektiboa eta politizatua izatea, eta presidentearekin aliatu gabeko oligarkei kalte egitea», azaldu du Koktxarovek.\nNagusiki Kolomoiskiri egiten zaio erreferentzia, Zelenski ezagun egin zuen telesaila ematen zuen telebista katearen jabeari. Ukrainako enpresaririk aberatsenetan laugarrena da, eta bankuetan eta petrolioan ditu batez ere inbertsioak. Gainera, analistak azaldu duenez, agintean den alderdiko diputatu batzuek harremanak dituzte beste aberats batzuekin ere, besteak beste Viktor Pintxukekin eta Rinat Akhmetovekin. Uste da bi horiek direla herrialdeko bi gizonik aberatsenak.\nPintxuk altzairuarekin egin zen aberats, eta Ukrainako presidente ohi baten alabarekin dago ezkonduta. Akhmetovek, Ukrainako gizonik aberatsenak, metalgintzan, komunikabideetan eta energian ditu inbertsio gehienak. Xaktar Donetsken jabe eta presidente izateagatik ere bada ezagun: herrialdeko futbol talderik handiena da, eta Europako titulu bat duen bakarra. Biak Ukrainako Parlamentuko kide izan dira milurteko honetan, eta eragina izan dezakete Ukrainako buruzagien erabakietan.\nJoan den asteazkenean, tiratzaile batek hamar tiro egin zituen Serhi Xefir Ukrainako presidentearen aholkulari nagusia zihoan ibilgailuaren aurka.\nInformazio nahikorik ez bada ere, Presidentetzaren bulegoak zehaztu zuen hilketa saioak zerikusia duela joan den ekainetik Ukrainako presidenteak bultzatu dituen «oligarkizazioaren aurkako politikekin». Azken urte hauetan, haien borroketako bat izan da EBrako joeraren aurka egitea, uste dutelako kalte egin diezaiekeela euren interesei. Hala azaldu du Alex Koktxarovek, Eurasian espezializatutako arriskuen analistak. Haren esanetan, oligarkak baliatu egiten dute lehia gutxi batzuen artekoa dela eta merkatuak arautuak daudela Ukrainan.\n«Horregatik, merkatua zabaltzea albiste txarra litzateke, aukera berriak sortuko liratekeelako lehiakideentzat, baita Europako Batasunetik etorriko liratekeenentzat ere. Eta 2021 honetan beste oztopo batekin egin dute topo: Europako herrialderik handienetan bigarrena kontrolatzen duen gizon talde txiki horren boterea murriztera bideratutako politikak».


Valverdek hiru handiak lehiatuko ditu – Tropela.eus bloga\nBidaltzailea:Egoitz\t 2016-08-15 2016-08-15 Utzi iruzkina Valverdek hiru handiak lehiatuko ditu bidalketan\nGutxik usteko genuen moduan, Valverdek aurtengo Espainiako Vueltan ere parte hartzea erabaki du. Zigorra bete eta berriro ere lehiara bueltatu zenetik ez dio hutsik egin denboraldiko azken itzuli handiari.\nAurten, ordea, desberdintasun nabarmen bat dago. Izan ere lehenengoz Italiako Giroan izan da murtziarra eta a ze maila eman zuen! Podiumeko hirugarren koxkan amaitu zuen Movistarreko txirrindulariak Nibali (AST) eta Chaves (OBE) txirrindularien atzetik. Hori gutxi ez eta Tourrean izan dugu Quintanari itzuli handia irabazten laguntzeko lanetan. Helburu hori ez zuten bete, baina Ion Izagirrek (MOV) lortutako etapa garaipen bikaina eta taldekako sailkapenean garaipena lortuta ez ziren hain disgustura Unzueren mutilak. Guzti horretan jarri zuen bai bere harritxoa Valverdek, izan ere lasterketa 6. postuan amaitu zuen.\nDonostiara ere etorri zen taldeburu moduan. Bi itzuli handiak lehiatuta oraindik ere indarrez zela erakutsi zigun Klasikoaren lehian izan baikenuen. Azkenean hirugarren hemen ere, Mollema (TFS) eta Gallopinen (LTS) atzetik.\nEz zuen, ordea, atsedenik hartzeko tarte asko hurrengo hitzordua Rion baitzuen. Espainiako taldean bera eta erretiratu berri den Joaquim Rodriguez ziren taldeburu. Hori bai, luxuzko gregarioez lagunduta, Ion Izagirre, Jonathan Castroviejo eta Imanol Erviti bere Movistar taldeko kideak. Indarrik gabe azken kilometroetan, Joaquimi pasa zion testigua azken igoerara iritsi aurretik lan eginda. Ez zen dominen lehian izan baina ahal zuena eman zuen.\nAstebete pasa da Rioko errepideko lasterketa jokatu zela eta sei egun besterik ez zaizkio geratzen Ourensetik abiatuko den Vueltarako prest izateko. Atzo jakin genuen azkenean bertan izango dela. Errekuperazioa ondo joan zaion seinale izango da. Horrenbestez Quintana eta bera izango ditu Movistarrek lider.\nGure kinielari begira jarrita Valverdek gauzak zaildu ditu. Izan ere lehen multzoan genuen gorriz jarrita albistea jakin genuen arte, ez baikenuen espero hiru itzuli handi lehiatzeko izango zenik. Oker ginen agerian geratu den moduan.\nLau txirrindulari lehen multzoan eta bat aukeratu behar: Contador (TNK), Froome (SKY), Quintana (MOV) eta Valverde bera. A ze txirrindulariak!\nOraingoz faborito gure artean Contador agertzen da, baina Valverde dagoeneko C letraz ageri da. Gai izango ote da Valverde azken Vueltetan erakutsi duen maila ematen aurten daraman denboraldia ikusita? Aurten dagoeneko egin duena txapela kentzeko modukoa delakoan naiz. Ez dakit zer kendu beharko dudan Vueltako podiumeko argazkian ateratzen bada. Eta hori Valverde zalea ez naizela.\nBidaltzailea:Egoitz 2016-08-15 2016-08-15 Hemen argitaratua:Donostia Klasikoa, Espainiako Vuelta, Frantziako Tourra, Iritzia, Italiako Giroa, Olinpiar JokoakEtiketak: Chaves, Contador, Froome, Gallopin, Imanol Erviti, Ion Izagirre, Jonathan Castroviejo, Mollema, Nibali, Quintana, Rio 2016, Valverde


Oro har, esan daiteke euskal idazle klasiko gehienek idazterakoan ardura handia agertu izan dutela erabili behar zuten euskalkiaz, denak ohartzen baitziren zein banatua aurkitzen zen euskara. Hala ere, dialekto orokorrak finkatzean, irizpide ezberdinak erabili arren, antzeko banaketak egitera iristen ziren. Dena den, euskalki eta azpieuskalkien arteko mugak zehaztea zail gertatzen zitzaien, ez baitzen, Larramendik eginiko hurbilketaz gain, horrelako lanik egin. Horrenbestez, XIX. mendera arte ez da euskararen sailkapen zehatzik izango.\nEuskalkien lehenengo banaketa, eta bakarra, Luis Luciano Bonaparte Printzeak egin zuena da. Lan hori euskararen lehenengo mapa dialektalarekin batera inprimatu zen 1863an. Euskalkien mapa horrekin batera, garaiko euskalkien egoera ere agertzen zen euskalki bakoitzari eman zion margoaren indarraren arabera agertuz. Lan erraldoi hori Printzeak egin zuen ahalegin pertsonalari esker lortu zen, hizkuntza ikasteaz gain, euskalki guztiak bikain ezagutzera heldu baitzen. Lan horretarako, Euskal Herrira egindako bidaietan lortutako material ezberdinak baliatu zituen: ahozko testigantzak, berak eskuratutako testu idatziak -inprimakiak eta eskuizkribuak-, eta izan zituen laguntzaileak, berak eskatuz, egin zizkioten itzulpenak.\nEuskara 8 euskalkitan, 25 azpieuskalkitan eta 50 aldakitan zatitu zuen\nSailkapen hori egun arte baliagarria eta erabilia izan da, aldaketaren batzuk egin bazaizkio ere, Bonapartek berak aldez aurretik ikusiak zituenak, bestalde. Euskara 8 euskalkitan, 25 azpieuskalkitan eta 50 aldakitan zatitu zuen. Guzti hau hiru talde nagusitan banatua, horrela gelditu zelarik: A taldea: Bizkaieraz osatua. B taldean erdiko euskalkiak: Gipuzkera, Lapurtera, Iparraldeko goinafarrera eta Hegoaldeko goinafarrera. Hirugarren taldea, C taldea sortuz: Zuberera, Ekialdeko behenafarrera eta Mendebaldeko behenafarrera, ekialdeko euskalkiekin.\nLan honetan jarraitzen den sailkapena Bonaparterena da, noski, aldaketa txikiren bat gora behera, bi arrazoi kontutan hartuz. Lehenengo eta behin, gaur eguneko egoera dialektala ez da batere garbia, bizirik dirauten euskalkietan euskara batuaren eragina dela medio. Bestalde, nola gizarteko, nola norbanakoen erabilera nahasiek ezinezkoa bihurtu dute sailkapen zehatzik egitea. Bigarren arrazoia, berriz, metodologiak eta lanaren koherentziak eskatzen dute: web orri honen helburua testu diakronikoen analizatzaile bat eskaintzea da Bonaparteren ondarean oinarrituz. Horrez gain, XML lengoaia bidezko markaketaz, testu horien edizio digitala ere egiten da.


barren.eus - Gure Esku Dagok Euskal Herrian inoiz egin den mobilizazio handiena iragarri du ekainaren 10erako, eta parte hartzera deitu\nGure Esku Dagok Euskal Herrian inoiz egin den mobilizazio handiena iragarri du ekainaren 10erako, eta parte hartzera deitu\nEkainaren 10ean egingo duten giza katerako izenak hartzen hasiak dira herrietako taldeak. Elgoibarri eta Mendarori dagozkion hiru kilometroak osatzeko, 1.500 lagun gutxienez behar dituzte. Zapatuan izena emateko mahaiak jarriko dituzte Elgoibarren zein Mendaron.\nBeste erronka handi bati heldu dio Gure Esku Dago mugimenduak, erabakitzeko eskubidearen alde hasitako bidean: ekainaren 10ean, Donostia, Bilbo eta Gasteiz arteko 201,9 kilometroko giza katea osatu nahi du, eta horretarako, gutxienez ehun mila lagun mobilizatu nahi ditu [kilometroko 500 lagun. Elgoibarri eta Mendarori dagozkion hiru kilometroak osatzeko, 1.500 lagun gutxienez].\nGiza katea Eusko Lebiltzarraren atarian amaituko da, eta kate hori antolatzeko eta mugimendua bera finantzatzeko behar-beharrezkoa da sareratzea; izena ematea alegia. Eta izenak hartzen hasiak dira herrietako taldeak. Izena emateko bost euro ordaindu beharko dira, eta trukean, izena ematen dutenek zapia jasoko dute. Herrietan emango dute horretarako aukera, baina baita Internet bidez ere, www.gureeskudago.eus webgunean. Donostia-Bilbo-Gasteiz ibilbidea hautatzeko orduan, gue erkidego honetako testuingurua hartu du kontuan Gure Esku Dagok, Angel Oiarbide berak aurkezpenean esan zuen bezala: “Aurten Araban, Bizkaia eta Gipuzkoan ikusi ditugu baldintzak eta testuingurua dimentsio honetako mobilizazio bat antolatzeko”. Eusko Legebiltzarrean eztabaidatzen ari diren Autogobernu Ponentzian eragin nahi du Gure Esku Dagok, eta bide batez, Euskal Herriko beste lurraldeetan erabakitzeko eskubidea gauzatu dadin baldintzak sortzea.\n201,9 kilometroko katean, 65 eta 66. kilometroak osatzea dagokio Elgoibarri, zehazki Melitondik Sigma arteko bide-zatia. Eta bi kilometro izanda antolatu beharrekoak, gutxienez, 1.000 lagun saretzeko erronkari heldu dio Elgoibarko Gure Esku Dago batzordeak. Eta hasi dira eginkizun horretan. Zapatuan, apirilaren 14an, mahaia jarriko dute Kalegoen plazan, 12:00etatik 15:00etara. Ez da, baina, Elgoibarren izena emateko aukera bakarra izango. Izan ere, ondorengo egun hauetan ere irtengo dira kalera: Apirilaren 21ean (larunbata), maiatzaren 4, 11, 25, eta 26an, eta ekainaren 1, 2, 9 eta 10ean. Barixakuetan, 17:00etatik 20:00etara egongo dira mahaian, eta zapatuetan, 12:00etatik 15:00etara. Bestalde, apirilaren 18an, asteazkenean, Kultur Etxeko sotoan batuko dira Gure Esku Dago batzordekoak, 19:00etatik 21:00ak bitartean. Beraz, herritarren batek informazio gehiago jaso nahiko balu edo giza katearen antolakuntza lanetan parte hartu nahiko balu, egun horretan du horretarako aukera, Sotora agertuta.


Herriko kirol-elkarteek zuhurtziaz hartu dute entrenatzeko baimena | Mondraberri Arrasateko Ataria\nHasiera Kirolak ARRASATE ATLETIKO TALDEA Herriko kirol-elkarteek zuhurtziaz hartu dute entrenatzeko baimena\nHerriko kirol-elkarteek zuhurtziaz hartu dute entrenatzeko baimena\nJaurlaritzak baimenduko du talde federatuetan 6 kirolari entrenatzeko aukera. Herriko hainbat kirol-elkarterekin izan gara.\nArgazkia: MB Artxiboko argazkia.\nAzken asteetan klub batzuetako lehen taldeek entrenatu ahal izan dute. Baina bihartik aurrera harrobiko talde batzuen entrenamenduak baimenduko ditu Jaurlaritzak. Izan ere, ekipo federatuetan gehienez 6 taldekidek lan-saioa egitea ahalbidetuko du, neurri gehiago hartuta. Arrasateko elkarteek entrenamenduei berrekiteko asmoz eta zuhurtziaz hartu dute baimenaren jakinarazpena.\nElkarte honek ere zalantzak ditu: “Arrasateko egoera kontuan hartuta, neurri hori gure herrian ere baimenduko da?”.\n“Neurri hemen ere aplikatzen hasiko balitz, kadeteekin eta jubenilekin entrenamenduei berrekingo diegu, seinaka eta covid protokoloa betetzen, orain arte bezala”.\n“Senior taldea erdi-profesional kontsideratzen denez, nolabait normal entrenatzeko aukera izan du, maskarak erabilita. Eten bat izan genuen Covid-aren ondorioz, baina azken 3 asteak entrenatzen eman ditugu”.\n“Baimen berriarekin asmoa da Jubenil taldea berriro martxan jartzea. Taldekide bakoitzari galdetzen gabiltza ea prest dauden horretarako, Covid-aren testuinguruan, bakoitzaren etxeko egoera kontuan hartuta”.\nArrasate Rugby Taldea:\n“Orain arte lan egiteko era erakundeek adierazitako beharretara egokitu da. Oraingoz itxaroten gaude Udaletik eta kiroldegitik esango digutenari”.\nDorletako Ama Txirrindularitza Eskola:\n“Aurten ez daukagu kadete eta juniorrik taldean, eta eskola kirola oraindik ez dago martxan, beraz aldaketarik ez daukagu”.\n“Printzipioz, asmoa daukagu Kadete, Jubenil, Preferente eta Ohorezko Erregionaleko taldeek entrenatzen hasteko, agian datorren astean”.\n“Futbol Eskolaren eta talde gazteenen funtzionamendua Aldundiaren araberakoa, ez Eusko Jaurlaritzaren araberakoa, beraz bihar aurrerako baimenak ez die zuzenean eragiten”.\n“Ohorezko Erregionaleko taldeak duen arazoetako bat da jokalarietako bat Ondarroakoa dela (Bizkaia) eta beste bat Murgiakoa (Araba). Beraz, bi jokalari horiek ezin dira oraingoz etorri entrenatzera. Baliteke abenduaren 23tik aurrera horretarako aukera izatea”.\n“Oro har, Arrasateko egoera sanitarioa ikusirik, Mondra harremanetan jarri da Udaleko Kirol Zerbitzuekin zenbait zalantza argitzeko”.\n“Printzipioz, asmoa da bigarren taldea datorren astean entrenatzen hastea. Harrobian oraingoz talde hori daukagu”.\n“Ointxe klubetik ari gara lanean ahalik eta azkarren kantxetara bueltatzeko. Protokoloak baditugu landuta eta bidalita, beraz egoerak baimentzen badu astelehenetik aurrera entrenatzen hasiko gara federatuekin”.\n“Udal zerbitzuetan ez du aldaketarik suposatzen. Kirol federatuarentzat da, Arrasateko kasuan kirol elkarteetan suposatuko du aldaketa, baina udal zerbitzuan ezer”.


«Erasotzaileak gu ez jipoitzeko adineko beldurra senti dezaten nahi dugu» - andra.eus\nFarrukasek egindako gau manifestazioa. ARGAZKIA: FARRUKAS\n«Erasotzaileak gu ez jipoitzeko adineko beldurra senti dezaten nahi dugu»\nMertxe Arratibel14 azaroa, 20190\nIruñeko Farrukas kolektiboak emakumeok jasaten dugun biolentziari erantzuteko modua erabat aldatu du. Nerea Barjola politologo eta aktibista feministaren ustez, sistema matxistak egiten dituen irudikapenen kontrairudikapenak asmatu dituzte aktibista nafarrek.\nFarrukasekoek fokua biolentzia matxistaren biktimetan ipini beharrean erasotzaile eta bortizkeria ahalbidetzen duen sisteman jarri dute. Horretaz gain, emakumeen iruditeria aldatu nahi izan dute euren buruak irudi bortitzen bidez erakutsita.\nKolektibo nafarraren bi ordezkari Durangoko Jardunaldi Feministetako biolentzia matxistaren inguruko mahaian egon ziren. Taldearen sorrera, ibilbidea eta estrategia azaldu zuten.\nFarrukas 2014. urtean eratu zen San Ferminen inguruan, jaietan izaten ziren erasoei erantzun erradikalagoa emateko asmotan. Lan kolektiboaren ondorioa izan zen eta hainbat taldek hartu zuten parte bere sorreran, hala nola auzokoetako feministak eta internazionalistak. Urte horretan eraso sexista bat izan zen Txantrean eta aurreko urtean emakume bati txupinazoan titiak ukitzen zizikioteneko irudiek munduari buelta eman zioten. “Horrek inflexio puntu bat suposatu zuen eta gure amorrua indartu egin zen”, azaldu zuten.\nKaputxak eta antortxak\nManifestazioa deitu zuten eta beltzez jantzita, kaputxak (buru berokiak) eta antortxak zeramatzatela hiriaren alde zaharrean zehar ibili ziren. Performance horrekin indar, batasun, kolektibotasun eta haserrea erakutsi nahi zuten. Baina batez ere, emakumeei esleitzen zitzaizkien jarrerak eraldatu nahi zituzten. “Ahulak, mantsoak, empatikoak, esanekoak izan beharrean ukatzen zaiguna (indarra, boterea…) janzkera eta jokaeraren bidez adierazi nahi genuen”. Gauez izan zen eta jaietan, kaleetan, emakumeen presentzia askea aldarrikatzeko ere balio zuen.\n“Beldurrak aldea aldatuko du!” oihua zuzendu zien erasotzaileei. Emakumeok egunero pairatzen dugun biolentziaren aurrean autodefentsa feministarako deia izan zen aldarrikapen hori. “Gu ez erasotzeko adineko beldurra senti dezaten nahi dugu”, azaldu zuten.\nGizonei “pribilegioak aztertzeko” gonbitea luzatu zieten eta aldi berean ez zutela inolako erasorik onartuko esan nahi izan zieten.\nDeialdia egin zutenean ez zekiten zenbat emakume etorriko ziren. Jende asko bildu zuen manifestazioak eta gainera elkartasun feministaren mezu pilo bat jaso zituzten. Urtero hausnartzen dute erasoei ematen zaien erantzunaren inguruan eta hurrengo urtean, 2015ean autodefentsa feminista ozen aldarrikatu zuten.\n‘Manada’ren kasu mediatikoa\n2016an ‘manada’ren kasu mediatikoa gertatu zen. Haiek manada izena ez ematea erabaki zuten, “bortxatzaileei indarra ematen dielako eta bortxaketari eta erasotuari garrantzia kentzen dielako” eta sistema bera seinalatu nahi zuten biolentzia baimentzen duelako. Ideia hori nabarmendu zuten ordutik. “Biktimizazioaren aurrean zisheteropatriarkatuari intsumisioa aldarrikatu nahi genion, hedabideen bidez erasotzen gaituelako biktimaren inguruan sortutako iruditeriak gizartean morboa eragiten du eta”.\n2018a urte gogorra izan zen Iruineko feministentzat. Kasu horren epaia eman zen eta “hedabideek agenda markatu nahi izan zuten”. Orduan sistema kapitalista ere kritikatu zuten. Hain zuzen, sistema penala, osasunekoa (diganostiko eta tratamenduak), Atzerritarren legea, CIE-ak eta mugak, familia, eliza, dogmak eta Estatuaren indar errepresiboak aipatu zituzten. Txupinazoan pankarta erraldoi bat sartu zuten udaletxearen plazara eta eraso pilo bat jasan zituzten. Hedabideak manifestaziora joan ziren lehenengo aldiz, “jarrera inbasiboa erakutsita eta morbo bila”. Horregatik aurten kale agerraldia ez deitzea erabaki dute. “Esentzia eta erradikaltasuna galdu du manifestazioak, ez da berritzailea, ezta apurtzailea ere”.\nOrain erasoei aurre egiteko protestaren formatuaren inguruko eztabaidan murgilduta daude. Antolatzeko modua eta horretan sare sozialek jokatzen duten papera ere aztertzen ari dira. “Militantzia forma berriak sortzen ari dira. Mezuen zabalketa erraztu egiten dute baina kolektiboaren eraketa oztopatzen dute. Mugimendu feminista baretu edo banatu ahal dute. Guk asanbladen apologia egiten dugu, leku ziur sareak ehuntzearen alde gaude”.\nAitaren etxea <\nEl amor como agente revolucionario >


| Amorezko pena baÃ±o – ITXARO BORDAeuskaljakintza\nBy aormazabal on 2009(e)ko martxoak 5 in irakurlearen txokoa, literatura\nIzenburua: Amorezko pena baÃ±o\nMaitek liburu bat aukeratu behar genuela esan zigunetik gustuko liburu bat bilatzeari ekin nion. Etxean begiratu ostean, kanpoan aurkitu beharko nuela garbi neukan; beraz, Ordiziako udal liburutegira joan nintzen. Ez neukan garbi nolako liburua nahi nuen. Liburu bat hartu, beste bat utzi… eta azkenean Itxaro Bordaren Amorezko pena baÃ±o aukeratu nuen.\nItxaro Baionan jaio zen 1959ko martxoaren 29an. Haurtzaroa Nafarroa Beherako Oragarren igaro zuen, eta arrazoi ezberdinengatik Pauen, Parisen eta Maulen ibili ostean, egun, Baionan bizi da. Historia garaikidean lizentziatua, lanbidez postaria da. Nik aukeraturiko liburua ez da bere lehenengo, ezta bere azken nobela ere. Izan ere, 1974an Iparraldeko Herria astekarian bere lehen olerkia argitaratu zenetik ez da gelditu Baionarra. 1982an Iparraldeko Maiatz aldizkariaren sorreraren partaideetako bat izan zen, eta bi urte geroago, bere lehenengo poesiazko liburua kaleratu zuen: Bizitza nola badoan. Gerora, hainbat libururen idazle izan da, eta 2002an Euskadi saria jaso zuen, bere %100 basque liburuagatik.\nAukeraturiko liburua aztertzeko orduan, gai nagusi bat dagoela bereiz daiteke: Uritzi gertatutakoaren ikerketa. Baina, horrekin batera, Amaiak Zelda eta Joanarekiko dituen zalantzak ere aipatzekoak dira, nahiz eta beharbada bigarren mailan egon. Horiekin batera, oraindik maila baxuagoan, Bardeetako tiro poligonoa, Itoitzko urtegia, Euskal Herriaren egoera… ere kontatzekoak dira, azken batean, denek egiten baitute liburua irakurterraz eta atsegin. Baina hori guztia hobeto ulertzeko, pertsonaia nagusienak aipatzea garrantzitsua da:\nAmaia: Protagonista nagusiena dela esan daiteke. Iparraldean bizi den detektibe landatarra da, baina hortik at dagoen kasu baterako kontratatzen dute.\nUritz: Istorio ia osoa ospitalean igarotzen duen arren, pertsonaia garrantzitsua da, berari gertatutako ikertu beharko duelako Amaiak.\nJason: Uritzen aita da. Lanbidez medikua da, eta, semeari gertatutakoa sinesgaitz ikusirik, Amaia kontratatzea erabakitzen du.\nJoana: Amaiaren neska lagun ohia da. Itoitzeko urtegiaren aurka dihardu, eta San Ferminetan Amaiarekin topo egiten duenetik berarekin dabil.\nZelda: Maulen bizi den Amaiaren neska-laguna da.\nLiburuak Nafarroan kokatzen gaitu, Erriberan, hain zuzen ere. Gainera, idazlearen deskribapen landuekin lekua zeure begiekin ikustera irits zaitezke. Adibide moduan Amaia Tuterara heltzean duen lehenengo sentsazioa:\nOren bata zela irakurri nuen, udaletxea zirudien eraikuntzaren atariko ordularian. Ezkerretik, eskuinetik, bazter guzietarik autoak ziztu bizian zetozen, isiltasun une urriak noiztenka bihikatuz. Aire beroaren dudazko ziloetaz baliatzen nintzen buruaren altxatzeko eta ohartzeko plaza karratuaren etxeetako hormetan Erriberako herrien armarriak agertzen zitzaizkidala, eta han teilatu kiskailian, amiamoko edo zikoina habia bat bazela. Luzaz egon nintzen, ametsetan nola, habiari so, zikoina emeak menturaz, hegal zuri-beltzak firfirikan, zelan sotilki umeak mokoz bazkatzen zituen. Behin ere ez nuen amiamokorik miretsi. Zango eta lepo finen dantza eder kausitzen nuen…\nHorrez gain, liburua eta garaiaren arteko lotura benetan aipagarria iruditzen zait. Amorezko pena baÃ±o 1996an argitaratu zen eta istorioa ere garai bertsuan kokatzen da, urte batzuk gora edo behera. Denboraldi horretan aurrez aipatu ditudan Itoitzeko urtegia, Euskara eta Euskal Herriaren egoera, Bardeetako tiro poligonoa… izan zitezkeen egunerokotasunean zeuden gai nagusienak. Hori dela eta, horiek liburuaren parte izateak istorioak errealitate kutsua izatea eragiten du.\nIdazlearen kontatzeko erari erreparatuz gero, liburua iparraldeko euskaraz idatzirik dagoela da esanguratsuena, nahiz eta ezagun den Itxarok joera hori duela. Baina ez hori bakarrik; izan ere, euskalki ezberdinak bereizteko aukera anitza erakusten du, euskararen egoera eta euskara bera leku guztietan ezberdinak direla erakutsiz.\nGertaerak kronologikoki gertatzen dira, nahiz eta momenturen batean -hasieran, batez ere- posible den hain kronologiko ez suertatzea. Hala eta guztiz ere, berehala igartzen da gertakari guztiek lotura dutela.\nTokiak, lehentxeago aipatu bezala, deskribapen zehatzekin azaltzen dira eta istorioa leku ezberdinek osatzen dute, une jakin bakoitza herri ezberdinetan gertatzen baita: Tutera, IruÃ±ea, Arguedas, Maule, Uxue…\nOrobat, narratzailea testu barruan eta kanpoan dago; izan ere, hasieran, Uritz eta suzko bolarena jazo arte kanpoan azaltzen baita; halere, hortik aurrera, Amaia da narratzailea eta pentsatzen duen guztia adierazten du. Narrazioaz gain, deskripzioak, elkarrizketak eta bakarrizketak ere bereiz daitezke, guztiak bere, neurrian.\nIdazlearen estiloa asko gustatu zait, estilo baliabide ugari erabili arren, neurri egokian erabiltzen baititu. Adibide gisa, ondorengo paragrafo honetan konparazio bat bereiz daiteke:\nGizona mutu egon zen. Basoen kristalak eta botilaren tutunak elkar joka zegiten kuska-musika uhargia baizik ez zen aditzen. Desesperatzen ari nintzen, banekielako ez nuela gizonaren mintzatzera bortxatzeko ahalmenik. Joanaren aurpegian laguntza zerbait bilatzen saiatzu nintzen, baina debaldetan, neskak ‘gaiaren bihotzetik’ oso urrun zirudielako, Itoizko balizko uretan itorik bezala.\nAmaitu baino lehen, liburuan misterio ukitu txiki bat eta, aldi berean, maitasuna bilatzen duten guztiak, besteak baztertu gabe noski, Amorezko pena baÃ±o eleberria irakurtzera animatuko nituzke; izan ere, liburua osoa dela iruditzen baitzait. Alde batetik, hizkuntzaren garrantzia daukagu. Itxarok erabiltzen duen euskalkiak, ulertzeko zailtasunak sor ditzakeen arren, liburua interesgarriagoa egiten duela uste dut, istorioa errealitatera hurbiltzen baitu. Horrez gain, errealitateaz ari garela, azpimarratzekoa da Itxaroren istorioaren garaia eta deskribapenak lantzeko era. Bestalde, istorioaren gaia ere atsegin izan zait, eta gertatzen diren injustiziak salatzeko era egokia da, nire aburuz. Baina ez hori bakarrik, liburua amaitu ostean, normalean baino denbora luzeagoz jardun nuen liburuaren inguruan hausnartzen. Beraz, horrek ere harritu nau, eta Itxaroren beste liburuak irakurtzeko gogoa piztu dit. Liburu zoragarria, dudarik gabe!\nAmaitzeko, liburuan gustatu zaidan esaldietako bat: “Hurbiltasunaren mamia, urruntasunean zegoen.”\nLiburu honi buruzko beste kritika bat irakurri nahi izanez gero, jo kritiken hemerotekara.\nborda, irakurgaiak, literatura


'Ogiaren astea' ospatuko da Iralan eta Ametzolan - Deia\nMaiatzaren 15etik 29ra\n'Ogiaren astea' ospatuko da Iralan eta Ametzolan\ndeia.eus 17.05.2021 | 12:01\n'Ogiaren astea' ekimenaren kartela. Bilboko Udala\n'Ogiaren astea' ekimenaren kartela.\nBILBO. Larnbat honetan hasita eta maiatzaren 29ra arte, 'Ogiaren astea' ospatuko da Irala eta Ametzola auzoetan. Ekimen hau Bilboko Udalak sustatutako 'Auzoak Abian' izeneko Kulturarteko Esku-hartze Komunitarioko Proiektuaren esparruan garatuko da.\nKomunitatearen barruko prozesua 2014an hasi zen auzo horietan eta ordutik partaidetzarako espazioak garatu ditu eta elkarlanaren kultura errotu du komunitatearen kide ezberdinen artean; hots, herritarren, baliabide teknikoen eta erakundeen artean.\nZAZPI URTE ELKARBIZITZAREN OREA EGITEN\n"Auzoak elkarbizitzaren orea egiten dugu" lelopean, eta askotariko jarduera-programarekin iritsiko da 'Ogiaren astea' Errekaldera. Jarduera horren helburua, lehenbiziko aldiaz geroztik, beti izan da parte-hartzerako eredu barneratzaile bat sustatzea, herritarrentzako irekia, eta prozesuko protagonista batzuen eta besteen arteko egiazko elkarbizitza bat eragingo duena. Talde eragile baten bidez bermatzen da hori; taldea auzoetako era bateko eta besteko baliabide eta pertsonek eratzen dute, eta dibertsitate handia ematen zaio hala antolaketaren eremuari.\nAurten ere, ogia izango da jaiaren ardatza eta aste osoan bilduko diren kultura guztiak kohesionatuko dituen elementua, "Munduko Ogiak" prestatzeko online saioaren bidez. Horrekin batera, egur-labean ogia egiteko tailerra eta zeramika-tailer bat egingo dira.\n"Ogiaren Astea"ren barruko programazioaren lehen jarduera larunbatean, maiatzak 15, hasiko da. Programazioa maiatzaren 29ra arte luzatuko da, eta jarduera batzuk aurrez aurre eta beste batzuk on line egingo dira:\nBaliabideen aurkezpenak: Iralako eta Ametzolako elkarte, talde eta zerbitzuen aurkezpenak, lurraldean egiten duten lana erakusteko. Presentziala eta online.\nTailerrak: aurten, tailerrak ogiarekin eta hainbat materialekin egingo dira, hala nola zeramikarekin. Horretarako, lokatz- eta egur-labe berritzailea erabiliko da.\nOgien erakustaldia, online: munduko ogien errezeten erakustaldia, lurraldeko pertsonek egindakoa; maiatzaren 22tik aurrera emango da.


Bilborockek 25. urteurrena ospatuko du - Deia\nBilborockek 25. urteurrena ospatuko du\ndeia.eus 29.04.2022 | 15:32\nBilborock Aretoak atzo eman zion hasiera bere 25 urteen ospakizunari, eta programazio berezia izango du maiatzean. Bilboko Udalak jakinarazi duenez, ostegun honetan egindako lehen ekitaldian 25 pertsona, erakunde edo talderi aitortu zaie areto honen historiari egindako ekarpena.\nEzagutza agertu zaienen artean daude, besteak beste, Doctor Deseo eta Zea Mays taldeak, ohiko programen programatzaileak, hala nola Femme, Freskure, Zinegoak, edota auzo-entitateak, hala nola Sarean eta Afrook de Betto Snay.\nUrteurreneko ekitaldietan lehenengoa jaialdi bat izan da, eta gaur arratsaldean egin da, Juan Mari Aburto Bilboko alkatea buru zela. Halaber, han izan da Itxaso Erroteta ere, Gazteria eta Kirol Saileko zinegotzia, udalbatzako beste ordezkari batzuekin batera.\n25 ezagutza horien artean, halaber izan da aipamen berezi bat, Fito Cabralesen alde: izan ere, haren artista-ibilbideko hastapenak Bilborock aretoaren inguruan izan ziren. Fitok ezin izan du bertan egon, bira bat egiten ari baita bere taldearekin, baina mezu bat bidali du bideo baten bidez, esker ona agertuz ezagutzarengatik, eta Bilborock aretoaren balioa goraipatuz.\nAlkateak, bestalde, zorionak eman dizkie, eta eskerrak agertu, funtsezkoak izan direlako aretoaren arrakastan: "Bilborock-ek erakusten du zer uri-eredu nahi dugun, uri gazte eta dinamiko bat, talentuaren, sormenaren eta etorkizunaren aldeko apustua egiten duena, baina historia handiko bere iragana ahaztu gabe, Bilborock gazteendako eta kultur produkziorako sinergia-gune bat bihurtu da, batez ere musikaren arloan, baina baita ere zinemaren, antzerkiaren, dantzaren, modaren edo ikus-entzunezko produkzioaren arloetan, erakusketarako, sormenerako, entseguetarako eta grabaziorako eskaintza erakargarri batekin", adierazi du alkateak.\nSaioa jai-girokoa izan da guztiz, eta girotzeko, Haizea Gómez eta Lola Guerricaechebarria aritu dira musika-emanaldiak ematen; halaber, txalapartariak izan dira, eta DJ-ak ere bai, Bilborocken jo izan duten taldeen binilozko diskoak entzunaraziz.\nEkitaldian, gainera, Bilborock-en kultur eta musika programazioko ohiko pertsonak izan dira, bai eta gazte kolektiboak, auzo elkarteak eta beren egunerokoan era batera edo bestera udal-areto honekin harremana duten pertsonak ere.


«Spotifyn aditzen denari hurbil da Erdi Aroko musika» | «Spotifyn aditzen denari hurbil da Erdi Aroko musika» – iparraldekohitza\nLucia Martin Maestro Verbo (Madril, 1987) Erdi Aroko ustezko argi isilak erakarri zuen. Garaiko musika misteriotsuaren datu urriak eskatzen du interpretazio lana: sorkuntza. Egiten dakiena zuzenean ikusi eta entzuten ahalko da Santa Graziko elizan (Zuberoa), etzi, 21:00etan, Sacha Standen, Maria de Mingo Karranza eta Mixel Etxekoparrekin batera, Hebentik elkarteak antolaturik. Aitzinetik erreserbatu behar da: (0033 )6 45 32 80 89.\nBoza eta perkusioa ekarriko dituzu Santa Grazira.\nSanta Mariari Kantu zenbait emanen dizkiogu. Bai ere Kalistoren Kodizearen kantu zenbait ere, zeina Done Jakue bideari eskainia izan baitzen, XII. mendean. Izugarri balio handikoa da, polifonia lengoaia nahasketa da. Eta, azkenik, Nafarroako errege Tibalt I.a Trobadorearen batzuk ere.\nSanta Graziko elizako eskulturetan agertzen diren musika tresnak baliatuko dituzue, zeintzuk?\nEz dut eliza oraino ezagutzen, baina baliatuko ditugun batzuk izanen dira: bihuela, zitara, harpa eta garaiko panderoa ere bai.\nNolakoa da Erdi Aroko musika?\nEroa badirudi ere, ez da existitzen! Milaka urteko musikaz ari gara, beraz errepertorio oso ezberdinak badira, lekua, estiloa eta testuinguruaren arabera. Ez da bakarra.\nZuk zein duzu lantzen?\nXIII. mende aitzinekoa, oso zaharra.\nAritzeko zeren beharra duzu?\nNagusiki boza. Baina, oroz gainetik, iritsi egin behar da musika horretara; izugarri konplikatua baita, ikusita oso toki gutitan ikertzen dela. Errepertorio hori deskubritzeak lan pertsonal ikaragarria eskatzen du.\nBeraz, musikari ikerlaria zara?\nBai, eta sortzailea ere izan beharra zara. Zeren eta Erdi Aroan errepertorioa idazterakoan ez baitzuten helburua musikariek irakur zezaten; buruz ikasten baitzuten, eta partitura lagungarri xumea zen. Horregatik, informazio guzia falta da: altuerak, erritmoak… Beraz sorkuntza lana da; interpretazioa.\nNor zen Erdi Aroko publikoa?\nErrege, konde edota dukeek manaturik idazten zituzten errepertorioak trobadoreek. Orain, eskerrak gero eta gehiago daudela denen eskura, sarean, teknologia berriei esker. Zaila da errepertorioak ezagutzea, milaka kodize eta eskuizkribu baitaude transkribatu gabekoak.\nNon dira errepertorio gehienak?\nFrantziako Liburutegi Nazionalean sekulako materiala dago, denen eskura. Ondare hori zaindu den toki hoberena da.\nZer zaizu erakargarrien egiten?\nMusika horrek biltzen duen misterioa: jakin gabe nolakoa zen, guk baitugu sortu behar. Musikologia ikasten ari nintzela, paleografia musikalak konkistatu ninduen. Oinarrizko informazioa ukanik, gainerakoa zuk duzu sortu behar: hori zait gustatzen.\nErdi Aroa iluna, ankerra eta gogorra irudika daiteke, baina zure musikak ez du hori islatzen.\nBeti uste dugu Erdi Aroa bat eta bakarra izan zela, baina hamar mende dira! Gure errepertorioaren zati handia XII. mendekoa da, Errenazimentu betean. Orduan zen sortu humanismoa, gizakiak bere buruarekiko nozio berriak asmatu zituen. Humanitatean izan den aldaketarik handiena izan zen niretzat.\nEgeria taldean ari zara, emazteak baizik ez zarete. Izena hortik?\nBai. IV. mendeko bidaiaria izan zen Egeria. Galiziatik abiatu eta lur sainduraino heldu zen. Sekulako bidaia egin zuen, bakar-bakarrik. Idatzi zuen Ad Loca Sancta; historiako lehen bidaia liburu gisa kontsideratua da. Beraz, emazte abenturazale ausart horren historiak inspiratu gintuen. Izenaz gain, bidaiaren ideia ere hartu diogu errepertorioa osatzeko, haren omenez. Bozez gain, tarteka, tresnak sartzen ditugu.\nGEMA saria irabazi zenuten iaz.\nAntzinako musikarien elkarteak du ematen; atsegingarria da, zure kideek baitizute eskaintzen.\nDiozu Erdi Aroko musikak baduela gaurkotasunik; zertan?\nDarabilen teknologiaren lengoaia oso hurbila da lengoaia garaikidetik: sofistikazio eskasak eta apaltasunak dute egiten oso musika hurbila zaigula; musika herrikoietatik. Spotifyn aditu daitekeenatik hurbila da Erdi Aroko musika.\nBi indarkeria matxista kasu salatu dituzte: bata, Hendaian; bestea, Bokalen


Emakundek aurten aurkeztu duen martxoaren 8ko kanpainak, Emakumeen nazioartekoegunarako: "Nork zaintzen du? Jar dezagun agerian. Egin dezagun dagokiguna" lelopean. Zaintza-lanak ikusarazteko, baloratzeko eta gizarte osoaren artean banatzeko beharra azpimarratzen du. Kanpainak zaintzarekin lotutako funtsezko hiru alderdi azpimarratzen ditu: alde batetik, agerian uzten du zaintza-lanen ikusezintasuna. Bestalde, azpimarratzen du zaintza-lanak baloratu behar direla, bai ordainduak bai ordaindu gabeak. Eta, azkenik, erantzunkidetasuna azpimarratzen du: zaintza-lanak emakumeen eta gizonen, erakundeen eta gizarte osoaren artean banatu behar direla.\nHalaber, Emakumeen eta Gizonen Berdintasunerako VII. Planean esaten da: "Zainketa-lanen hornidura Estatuaren, merkatuaren, familien eta gizarte zibilaren artean birbanatuko duen gizarte-antolaketa berri bat behar da. Horrek esan nahi du zaintza-lanak ez dituztela modu naturalean beren gain hartu behar emakumeek".\nALOKABIDE EMAKUNDEREN KANPAINAREKIN BAT ETORTZEN DA.


Kontaktatu ⋆ Euskal garagardo naturala\nMapa honetan gure fabrika eta salmenta puntuak aurkituko dituzu, Boga garagardoa non eskuratu dezakezun jakiteko. Bilatzaile barran leku edo helbide bat idatzi dezakezu zure inguruko establezimendu ezberdinak ikusi hala izateko. Establezimendu motaren araberako filtroa ere jarri dezakezu: Fabrika, hostalaritza edota dendak.\nInformatu zaitez konpromisorik gabe. Edozein galdera edo iradokizunerako jarri gurekin harremanetan formulario honen bitartez.\nKotxez gerturatu nahi baduzu, pabeioiaren ondoan aparkatzeko arazorik ez dago.\nGarraio publikoan etortzeko biderik onena, Bilbao-Mungia Bizkaibusa (A3516), Palado geltokitik 15 min. oinez dago fabrikara (baina errepidea gurutzatu behar da) (MAPA IKUSI).\nZure iritzia oso garrantzitsua da guretzat gure produktu eta zerbitzuak hobetzeko, aipamen bat egin dezakezu hemen.